Mohon peruntukan RM350 juta naiktaraf laluan alternatif dari Bera menuju selatan

BERA, 11 April - Pejabat Parlimen Bera akan memohon peruntukan daripada kerajaan persekutuan sebanyak RM350 juta bagi menaiktaraf jalan dari Bera ke sempadan Negeri Sembilan.  Ahli Parlimen Bera, Datuk Seri Ismail Sabri Yaakob berkata, laluan tersebut merupakan laluan alternatif untuk ke Negeri Sembilan, Melaka dan Johor tanpa melalui Kuala Lumpur.

Jalan alternatif sepanjang 23 kilometer(km) itu bukan sahaja memendekkan masa perjalanan malah dapat mengelakkan kesesakan.

Katanya, jalan tersebut merupakan sambungan laluan Temerloh-Bera yang telah siap dibina.  Beliau berkata demikian selepas Majlis Penyerahan Projek Menaiktaraf Jalan dari Kampung Chuat ke Kampung Bukit Imam Sulong di Bera.  Mengulas mengenai Jalan Kampung Chuat ke Kampung Bukit Imam Sulong, beliau berkata projek pembinaan jalan perkampungan orang asli itu yang bermula sejak Ogos 2014 siap sepenuhnya Disember tahun lalu.  Jalan sepanjang 4.1 km tersebut yang menelan belanja lebih RM3 juta memudahkan pergerakan keluar masuk 1,500 penduduk sekitar.  Dua lagi jalan ke perkampungan orang asli melibatkan Kampung Serting Hilir telah siap dibina manakala Kampung Bongkok masih dalam pembinaan dengan masing-masing melibatkan kos RM5 juta.


Daerah Julau bakal terima sebuah Balai Bomba dan Penyelamat

JULAU, 11 April - Daerah Julau, Sarawak akan mempunyai sebuah Balai Bomba dan Penyelamat bernilai RM3 juta.

Menteri Perumahan dan Kerajaan Tempatan, Datuk Zuraida Kamaruddin memaklumkan, proses pengambilan tanah dan perkara berkaitan pembinaan sedang dilaksanakan. Beliau yang melawat tapak projek balai bomba berkenaan menambah, seorang pegawai bomba akan ditempatkan di balai berkenaan dengan dibantu anggota bomba sukarelawan.


RTM alu-alukan kerjasama bekas pegawai dan kakitangannya

KUALA LUMPUR, 10 April - Kerjasama dan sumbangan kepakaran bekas pegawai dan kakitangan RTM amat dialu-alukan bagi memastikan badan penyiar itu terus maju dan unggul di masa hadapan.

Menurut Ketua Pengarah Penyiaran, Datuk Ruzain Idris pengalaman yang meliputi pelbagai bidang dalam penyiaran yang mereka ada mampu memberi input ke arah menambahbaik mutu persembahan dan perkhidmatan.

Beliau merasmikan Persidangan Tahunan 2020 Persatuan Veteran RTM (PVRTM) di Institut Penyiaran dan Penerangan Tun Abdul Razak (IPPTAR) Angkasapuri Kuala Lumpur.

Perkara ini disambut baik PVRTM dan bersedia menjalin kerjasama.

Sehingga kini seramai 1,061 ahli sudah berdaftar dengan PVRTM dan lebih ramai ahli diminta untuk menyertainya.

Terbaharu Koperasi PVRTM dan Keluarga Berhad ditubuhkan untuk membantu ahli persatuan menjana pendapatan di samping memastikan kebajikan mereka terjamin.

Pendaftaran keahlian dibuka bermula hari ini.


Lebih 3,000 hektar hutan simpan di Perak diceroboh

LENGGONG, 11 April - Lebih 3,000 hektar kawasan hutan simpan di Perak dikesan telah diteroka secara haram oleh pihak tidak bertanggungjawab.

Menteri Besar Datuk Saarani Mohamed bagaimanapun berkata, jumlah itu semakin berkurangan hasil penguatkuasaan yang dijalankan oleh Jabatan Perhutanan Negeri.

Katanya, pemeriksaan dijalankan mendapati pihak tidak bertanggungjawab itu merupakan individu sama yang menjalankan kegiatan tersebut di beberapa lokasi.

Beliau merasmikan Program Penghijauan Malaysia sempena Kempen 100 Juta Pokok peringkat negeri di Dataran Tasik Raban, Lenggong.  Sehingga kini, lima kes sudah dibawa ke mahkamah untuk pendakwaan di bawah Akta Perhutanan Negara manakala beberapa lagi kes sedang dalam siasatan.


'Penafian lisan tidak meyakinkan' - Tan Sri Rais Yatim

KUALA LUMPUR, 10 April - Penafian lisan Presiden UMNO, Datuk Seri Ahmad Zahid Hamidi berhubung rakaman perbualan audio dengan Presiden PKR Datuk Seri Anwar Ibrahim yang tular di media sosial baru-baru ini disifat sebagai tidak meyakinkan.

Ahli Majlis Pimpinan Tertinggi (MPT) Parti Pribumi Bersatu Malaysia, Tan Sri Rais Yatim dalam reaksinya mahu siasatan pakar dilakukan.

Beliau mengulas perkara itu selepas merasmikan Mesyuarat Agung Tahunan Badan Kebajikan dan Anak-anak Melayu Negeri Sembilan di ibu negara.  Minggu lepas, tular rakaman audio yang didakwa perbualan antara Datuk Seri Ahmad Zahid dan Datuk Seri Anwar mengenai strategi politik dan hala tuju parti yang dicapai semasa Perhimpunan Agung UMNO pada 31 Mac lepas.


Bekalan keperluan makanan musim perayaan dijamin mencukupi

ALOR SETAR, 10 April - Bekalan barangan makanan seperti ayam, ikan dan sayur-sayuran di Kedah sepanjang bulan Ramadan dan Hari Raya Aidilfitri dijamin mencukupi bagi menampung keperluan penduduk.

Malah Lembaga Kemajuan Ikan Malaysia (LKIM) turut menyimpan kira-kira 20 tan metrik bekalan ikan sejuk beku 'Q-Fish' sebagai persediaan jika berlaku kekurangan bekalan ikan mentah di pasaran.

Exco Pertanian dan Asas Tani, Pengangkutan dan Industri Utama Negeri Kedah, Azman Nasruddin berkata, jabatan dan agensi berkaitan akan membuat pemantauan bagi memastikan isu kekurangan bekalan dapat diatasi jika ia berlaku.

Beliau bercakap kepada pemberita selepas melancarkan program Jualan Prihatin Rakyat anjuran LKIM Kedah di Taman Saga, Alor Setar.  Program Jualan Prihatin Rakyat memudahkan orang ramai mendapat bekalan ikan, udang dan barangan lain pada harga antara 5 hingga 30% lebih rendah berbanding harga pasaran.


Selangor perintis aplikasi i-Pulih

SHAH ALAM, 10 April - Selangor menjadi negeri rintis pertama melaksanakan sistem pendigitalan pengurusan pelanggan Agensi Antidadah Kebangsaan (AADK) dengan menggunakan 'Aplikasi i-Pulih'.

Aplikasi itu diperkenal, selaras norma baharu bagi memudahkan pelanggan melaksanakan program rawatan dan pemulihan dadah secara dalam talian dengan lebih sistematik.

Menurut Setiausaha Kerajaan Negeri Selangor, Datuk Nor Azmie Diron, 'Aplikasi i-Pulih' bukan sahaja membantu pemulihan, tetapi lebih kepada membantu pelanggan mencungkil potensi diri merancang dan membina keyakinan diri.

Datuk Nor Azmie ditemui media selepas menyaksikan majlis menandatangani perjanjian antara AADK, Universiti Putra Malaysia dan PEMADAM negeri Selangor di Shah Alam.


Projek ECRL, Terowong Paka menjadi terowong pertama berjaya disiapkan

DUNGUN, 9 April - Terowong Paka menjadi terowong pertama yang berjaya disiapkan menerusi projek Laluan Rel Pantai Timur (ECRL).

Pembinaan yang merangkumi 1.1 kilometer itu berjaya disiapkan enam bulan lebih awal berbanding jadual asal.

Pengerusi Malaysia Rail Link Sdn Bhd (MRL), Tan Sri Mohd Zuki Ali berkata lapisan kekal terowong tersebut kini mencapai kemajuan 850 meter dengan ketinggian 11.8 meter dan kelebaran 12.9 meter. Kerja-kerja sivil pula dijangka siap sepenuhnya suku pertama tahun hadapan.  Terowong Paka antara 59 terowong dengan panjang keseluruhan 61 kilometer yang akan dibina di bawah projek sama.  Sementara itu, Terowong Dungun di Terengganu dijangka membuat penembusan pertengahan Jun ini.  Terowong yang mempunyai 871 meter panjang kini sudah mencapai tahap kemajuan lebih daripada 760 meter bagi kerja-kerja penggalian.  Keseluruhan projek ECRL kini mencapai tahap kemajuan 21.39% dan dijangka siap sepenuhnya Disember 2026.  Ia merangkumi rangkaian rel sepanjang 665 kilometer dari Kota Bharu ke Klang.


COVID-19: Pesakit Komorbid antara yang perlu diberi perhatian

PUTRAJAYA, 9 April- Pusat Kesiapsiagaan dan Respon Kebangsaan (CPRC) Kementerian Kesihatan Malaysia (KKM) melaporkan sehingga 7 April sebanyak 1,126 daripada 1,304 kes kematian akibat COVID-19 melibatkan kes Komorbid.  Menteri Kesihatan, Datuk Seri Dr Adham Baba menjelaskan, obesiti, kencing manis, darah tinggi dan penyakit jantung adalah Penyakit Tidak Berjangkit (NCD) yang menyumbang kepada risiko kematian tinggi apabila dijangkiti.

Beliau ditemui selepas merasmikan sambutan Bulan Pemakanan Malaysia Peringkat Kebangsaan 2021 di Putrajaya.  Sambutan ini merupakan usaha KKM memerangi masalah berkaitan NCD dan penyakit berjangkit seperti COVID-19 bertemakan 'Pemakanan Sihat- kunci memerangi ancaman penyakit'.  KKM turut memperkenalkan Piramid Makanan Malaysia dan Panduan Diet Malaysia (MDG) 2020, selain memperkenalkan Logo 'My Choice' atau 'Pilihanku' sebagai inisiatif baru menggalakkan industri makanan menghasilkan hidangan lebih sihat.


Tular audio mirip suara Presiden UMNO dan PKR, individu terlibat dinasihat buat laporan

BANDA HILIR, 9 April- 'Buat laporan jika perkara yang tular adalah fitnah'.

Itu pesanan Ketua Polis Negara, Tan Sri Abdul Hamid Bador kepada individu yang dikaitkan dengan audio tular di media sosial didakwa mirip suara Presiden Pertubuhan Kebangsaan Melayu Bersatu (UMNO), Datuk Seri Dr Ahmad Zahid Hamidi dan Presiden Parti Keadilan Rakyat (PKR), Datuk Seri Anwar Ibrahim.

Menurut beliau sehingga pagi tadi, sebanyak tujuh laporan diterima pihaknya berkaitan audio terbabit.

Tambah beliau, apabila laporan dibuat dan kertas siasatan dibuka, tindakan susulan akan dilakukan termasuk menganalisa audio berkenaan bagi memastikan ketulenannya. Beliau berkata demikian dalam sidang media di Banda Hilir, Melaka.  Sejak dua hari lalu, tular di media sosial, rakaman audio berdurasi 4 minit 17 saat mirip suara Datuk Seri Anwar dan Datuk Seri Dr Ahmad Zahid yang menimbulkan pelbagai spekulasi di platform terbabit.


Kembara bermotosikal rai masyarakat yang menyokong sepanjang PKP dilaksanakan

PADANG BESAR, 9 April - Selari dengan moto 'Polis dan Masyarakat berpisah tiada'.

Ibu Pejabat Polis Daerah Padang Besar mengambil pendekatan menganjurkan Program Kembara Bermotosikal bertujuan memberi penghargaan kepada masyarakat.

Program disertai 25 Pegawai termasuk Timbalan Ketua Polis Daerah.

Ketua Polis Daerah Padang Besar, Supritendan Saifudin Aslin Abbas memaklumkan, objektif utama program bagi menyampaikan sijil penghargaan kepada organisasi dan individu yang telah memberikan bantuan dan sokongan kepada pihak polis ketika pelaksanaan PKP pertama dan PKP kedua.

Selain bertujuan menggalak serta meningkatkan hubungan antara PDRM dan masyarakat.

Kembara yang bermula di IPD Padang Besar, singgah di beberapa lokasi tumpuan umum termasuk sekolah dan masjid.


Guna dokumen mengelirukan, MAQIS Perlis rampas 1.4 tan ikan basah

KANGAR, 9 April - 1.4 tan ikan basah dirampas Jabatan Perkhidmatan Kuarantin dan Pemeriksaan Malaysia (MAQIS) Perlis kerana menggunakan dokumen yang mengelirukan.

Kenyataan Pengarah MAQIS Perlis Mohamad Arshad Raffin berkata pihaknya menahan sebuah lori membawa pelbagai jenis ikan basah ke negara ini di Unit Kargo Kompleks Kastam, Imigresen, Kuarantin dan Keselamatan (ICQS) Padang Besar, pada Isnin.

Hasil pemeriksaan mendapati bahawa pihak pengimport membawa 1.4 tan ikan basah yang diikrar pada permit MAQIS namun dokumen tersebut mengelirukan.

Kenyataan turut menyebut perbuatan mengimport keluaran pertanian dengan mengemukakan dokumen palsu, tidak tepat dan mengelirukan adalah menjadi suatu kesalahan di bawah Seksyen 13 Akta Perkhidmatan Kuarantin dan Pemeriksaan Malaysia 2011 (Akta728).

MAQIS Perlis sentiasa memantau sebarang kemasukan dan keluaran melibatkan keluaran pertanian di setiap pintu masuk negara bagi memastikan tumbuhan, haiwan, karkas, ikan, keluaran pertanian, dan mikroorganisma yang diimport ke negara ini bebas daripada perosak dan penyakit serta mematuhi syarat ditetapkan kerajaan.


Kualiti kandungan berita ehwal semasa dipertingkat mencakupi pelbagai aspek

KUALA LUMPUR, 9 April - Kualiti kandungan berita ehwal semasa Radio Televisyen Malaysia (RTM) akan terus dipertingkatkan mencakupi pelbagai aspek.

Jelas Timbalan Pengarah Berita Ehwal Semasa, Zuraida Mohammed Arif, tumpuan secara berfasa kepada kandungan dan 'look and feel' yang lebih fokus kepada laporan-laporan khas, berita dari negeri-negeri, grafik, dan maklumat persembahan jurubahasa isyarat.

Berita RTM akan terus berperanan dalam penyampaian berita tepat dan pantas kepada rakyat seiring dengan perkembangan teknologi maklumat.

Selain penyampaian berita menerusi TV, penyampaian dari aspek berita radio juga diperkasakan.

Beliau terdahulu menjadi tetamu Program Selamat Pagi Malaysia (SPM).


Wartawan akhbar meninggal dunia ketika mendaki

GERIK, 8 April - Seorang wartawan akhbar tempatan meninggal dunia ketika membuat pendakian di Pulau Tali Kail, Gerik, Perak kira-kira pukul 11.51 pagi tadi.

Allahyarham Zulkifly Ab Latif, 41 tahun dipercayai mengalami sesak nafas sebelum tidak sedarkan diri.

Menurut Ketua Operasi Jabatan Bomba dan Penyelamat Gerik, Perak, Saiful Amar Ismail, pihaknya menerima panggilan kecemasan pada pukul 1.27 tengah hari dan segera ke tempat kejadian.

Mayat mangsa dihantar ke Hospital Gerik untuk dibedah siasat.

Sementara itu, Kementerian Tenaga dan Sumber Asli (KeTSA) menerusi satu kenyataan, merakamkan ucapan takziah kepada keluarga Allahyarham Zulkifly Ab Latif.

Kementerian bakal memberikan bantuan yang bersesuaian dalam pengurusan jenazah Zulkifly.

Allahyarham meninggal dunia ketika menyertai Eksplorasi Ekopelancongan Sumber Asli Bersama Media di Perak.

Program bersama media selama tiga hari itu berakhir hari ini.


Malaysia cadang wujudkan Sijil Pengiktirafan Vaksin COVID-19 secara timbal balas

PUTRAJAYA, 9 April - Malaysia mencadangkan untuk mewujudkan Sijil Pengiktirafan Vaksin COVID-19 secara timbal balas dalam kalangan negara anggota Kumpulan 8 Negara Membangun atau D8.  Perdana Menteri, Tan Sri Muhyiddin Yassin menegaskan, langkah itu mampu mempercepatkan pembukaan semula sektor ekonomi yang terjejas teruk akibat pandemik COVID-19.

Perdana Menteri berkata demikian pada ucapatama Sidang Kemuncak Kumpulan 8 Negara Membangun atau D8 kali ke-10 yang diadakan secara maya.  Sidang tersebut disertai Presiden Indonesia Joko Widodo, Presiden Turkey Recep Tayyip Erdogan dan Presiden Iran Hassan Rouhani.  Selain itu, ia turut disertai Perdana Menteri Pakistan Imran Khan dan Perdana Menteri Bangladesh Sheikh Hasina.  Tema sidang kemuncak kali ini adalah ‘Partnership For A Transformative World: Harnessing The Power of Youth and Technology’.


'Internet of things', Kuala Lumpur percaya mampu kembang ekonomi D8

PUTRAJAYA, 9 April - Kuala Lumpur percaya 'Internet of things' IOT atau 'internet pelbagai benda' dapat mengembangkan ekonomi Kumpulan 8 Negara Membangun - D8 dengan lebih pesat.

Perdana Menteri, berkata, beliau juga percaya IOT juga mampu menjadi kunci dalam mentransformasikan ekonomi global pasca pandemik.

Ketika ini, negara giat mengembangkan IOT industri yang melibatkan e-dagang, analitik data raya dan teknologi kecerdasan buatan atau artificial intelligence.

Perdana Menteri juga menjelaskan, industri kandungan digital juga antara sektor yang pesat berkembang kesan daripada langkah pendigitalan.

Ia turut menarik minat golongan muda di negara ini dalam industri kreatif digital, antaranya animasi, filem dan permainan video.


5 lokaliti babitkan Kluster Teknologi Peramu Jaya dikenakan PKPD mulai esok

KUALA LUMPUR, 8 April - Perintah Kawalan Pergerakan Diperketatkan (PKPD) akan berkuatkuasa mulai esok hingga 22 April di lima lokaliti membabitkan Kluster Teknologi Peramu Jaya di daerah Pekan, Pahang.

Ia melibatkan pekerja kilang yang tinggal di Taman Perdana, Perkampungan Peramu Jaya 3, Taman Sepekan Makmur dan Kampung Pulau Serai.

Menteri Kanan Pertahanan, Datuk Seri Ismail Sabri Yaakob dalam kenyataannya memaklumkan Kementerian Kesihatan telah melaksanakan 495 ujian saringan.

Daripada jumlah itu, secara kumulatif sebanyak 67 kes positif COVID-19 telah direkodkan dari kluster ini.

Pelaksanaan PKPD ini adalah untuk memastikan pergerakan penduduk di lokaliti terbabit dapat dikawal bagi mengelakkan penularan jangkitan COVID-19 ke komuniti luar.


Masih tiada keputusan pelaksanaan ibadah haji tahun ini

KUALA LUMPUR, 8 April - Sehingga kini masih belum ada keputusan dari kerajaan Arab Saudi mengenai perkembangan pelaksanaan ibadah haji untuk tahun ini.

Perkara itu dinyatakan Duta Besar Arab Saudi ke Malaysia, Datuk Dr Mahmoud Hussain Saeed Qattan.

Menurut Dr Mahmoud, buat masa ini kerajaan Arab Saudi sedang melihat situasi semasa pandemik COVID-19 terlebih dahulu di negara-negara Islam sebelum membuat sebarang keputusan.

Beliau berkata demikian, selepas majlis ringkas pengedaran kurma sempena Ramadan, hadiah Penjaga Dua Tanah Haram, Raja Salman Abdul Aziz Al Saud.

Acara tahunan kerajaan Arab Saudi itu diadakan kembali selepas tidak diadakan tahun lalu akibat COVID-19.

Sebanyak 50 tan kurma diedarkan tahun ini kepada 24 negara Islam terpilih di seluruh dunia.

Di Malaysia, 23 pertubuhan bukan kerajaan (NGO) Islam dan tujuh organisasi media turut menerima sumbangan kurma Raja Salman.


308 pekerja sambilan RTM dilantik ke jawatan kontrak

KUALA LUMPUR, 8 April - Penantian sekian lama kakitangan Radio Televisyen Malaysia (RTM) yang berstatus "piecemeal" atau pekerja sambilan berakhir apabila 308 pegawainya dilantik ke jawatan kontrak perkhidmatan (COS).

Lantikan berkuat kuasa 1 April itu sekaligus menyaksikan mereka akan menerima gaji tetap bulanan sama seperti pegawai tetap.

Jelas Ketua Setiausaha, Kementerian Komunikasi dan Multimedia, Datuk Seri Muhammad Mentek, kebajikan pegawai menjadi keutamaan.

Justeru, komitmen pelbagai pihak termasuk RTM, Kementerian Kewangan, Jabatan Perkhidmatan Awam (JPA) dan Suruhanjaya Perkhidmatan Awam Malaysia (SPA) membolehkan isu berkenaan berjaya diselesaikan hanya dalam tempoh 2 bulan sahaja.

Beliau ditemui selepas majlis penyampaian surat lantikan kepada pegawai kontrak perkhidmatan yang turut dihadiri Ketua Pengarah Penyiaran Datuk Ruzain Idris.

Dengan lantikan itu, ia memberi sinar baharu kepada kakitangan RTM terutama mereka yang telah lama berkhidmat.


MySmart Wilayah 2030 pacu Wilayah Persekutuan bandar raya berkelas dunia

PUTRAJAYA, 8 April - Ke arah menjadikan Wilayah Persekutuan sebagai bandar raya berkelas dunia, Rangka Tindakan Bandar Pintar Wilayah Persekutuan (MySmart Wilayah 2030) dilancarkan hari ini.

Tujuannya, merangka dan memandu arah perancangan dan pembangunan bandar pintar melalui penerapan teknologi digital menjelang 2030.

Jelas Menteri Wilayah Persekutuan, Tan Sri Annuar Musa, rangka tindakan MySmart Wilayah 2030 ini menggariskan 25 dasar, 76 tindakan, 118 indikator dan 25 Petunjuk Prestasi Utama melibatkan agensi di bawah kementerian.

Dasar yang digariskan merangkumi tujuh komponen utama iaitu kerajaan pintar, ekonomi pintar, kehidupan pintar, persekitaran pintar, masyarakat pintar, mobiliti pintar dan infrastruktur pintar.


Perkukuh kerjasama salur bantuan kepada golongan memerlukan

JASIN, 8 April - Program MyHaus diharap dapat memperbanyak kerjasama dengan agensi kerajaan mahupun swasta supaya dapat membantu kumpulan sasar untuk mendiami rumah yang lebih selesa.

Harapan itu dizahirkan Menteri di Jabatan Perdana Menteri (Hal Ehwal Agama), Datuk Dr Zulkifli Mohamad Al-Bakri.

Beliau bercakap kepada pemberita selepas Majlis Penyerahan Projek MyHaus 2021 di Bemban, Jasin.  Pada majlis itu, Norfaraliza Nordin menerima bantuan RM25,000 daripada Majlis Agama Islam Melaka untuk baik pulih rumah, kiosk perniagaan, bantuan mesin pernafasan, laptop dan modal perniagaan.  Norfaraliza yang mencari rezeki dengan menjual ketupat mini serta burger mempunyai 5 orang anak dengan dua daripadanya menghidap asma.  Suaminya, Azizi Abd Hamid pula bekerja sebagai pembantu rendah awam.


Gangguan air: 66% kawasan terjejas kini pulih

KUALA LUMPUR, 8 April- Sejumlah 66 peratus atau 38 daripada 58 kawasan terjejas bekalan air di Kuala Lumpur dan Gombak telah menerima bekalan sepenuhnya setakat 6:00 pagi tadi.

Daripada jumlah itu, pemulihan di kawasan Gombak adalah sebanyak 100 peratus manakala Kuala Lumpur, 57 peratus dengan 20 kawasan masih belum pulih.

Ketua Komunikasi Korporat Pengurusan Air Selangor Sdn Bhd (Air Selangor), Elina Baseri dalam kenyataan memaklumkan, gangguan bekalan air tersebut disebabkan kerja-kerja penggantian injap pada saluran paip air mentah dari Empangan Klang Gate, yang menyebabkan penutupan sementara operasi Loji Rawatan Air di Bukit Nanas dan Wangsa Maju pada Selasa lepas.Tempoh masa gangguan dan pemulihan bekalan air di kawasan terjejas berbeza bergantung kepada jarak lokasi premis pengguna dan tekanan air pada sistem agihan.Orang ramai boleh mendapatkan status pemulihan bekalan air terkini menerusi laman sesawang rasmi Air Selangor.


Jelajah Ramadan: RTM santuni masyarakat di 24 lokasi

KUALA LUMPUR, 8 April- Sembilan tahun penganjuran, 'Jelajah Ramadan RTM' terus mendekati insan memerlukan termasuk menyantuni petugas barisan hadapan, singgah di 24 lokasi kali ini setelah tertangguh tahun lalu.

Menurut Ketua Setiausaha Kementerian Komunikasi dan Multimedia, Datuk Seri Mohammad Mentek, program bertemakan 'Sucinya Ramadan' ini platform terbaik bagi Radio Televisyen Malaysia (RTM) melakukan aktiviti kemasyarakatan hingga 9 Mei.Beliau merasmikan Jelajah Ramadhan RTM 2021 di Angkasapuri. Turut hadir Ketua Pengarah Penyiaran, Datuk Ruzain Idris.Jelajah Ramadan RTM bermula pada 2012 telah dinobatkan sebagai program Tanggungjawab Sosial Korporat (CSR) terpanjang di Malaysia merangkumi lebih 38 aktiviti seluruh negara oleh Malaysia Book Of Records.


PKPD dilaksanakan di Kampung Serpan Laut dan Penjara Sri Aman mulai esok

KUALA LUMPUR, 7 April - Perintah Kawalan Pergerakan Diperketatkan (PKPD) akan berkuatkuasa mulai esok hingga 21 April di dua lokaliti di Sarawak.

Dua lokaliti tersebut ialah di Kampung Serpan Laut, Asajaya, Bahagian Samarahan dan Penjara Sri Aman serta kuarters kakitangannya.

Menteri Kanan Keselamatan, Datuk Seri Ismail Sabri Yaakob dalam kenyataannya memaklumkan PKPD di Penjara Sri Aman dan Kuarters Kakitangan dilaksana selepas berlaku peningkatan kes mendadak di lokaliti tersebut.

Manakala PKPD di Kampung Serpan Laut, Asajaya bertujuan memudahkan Kementerian Kesihatan Malaysia (KKM) melaksanakan saringan bersasar seterusnya menghalang penularan dalam komuniti.

Dalam pada itu PKPD di Kampung Batu Gong, Siburan, Serian, Sarawak dilanjutkan sehingga 23 April.

Manakala PKPD di Kampung Lebak Moyoh dan Kampung Siasai Tamu di Kota Belud, Sabah serta Kampung Chupak, Siburan, Serian, Sarawak akan ditamatkan esok seperti dijadualkan.


Program Mendaya Komuniti: Tingkat amalan kitar semula dalam masyarakat

KANGAR, 8 April- Amalan kitar semula dalam kalangan masyarakat mampu ditingkatkan hingga 40 peratus sekiranya penglibatan komuniti lebih menyeluruh.

Justeru, Perbadanan Pengurusan Sisa Pepejal dan Pembersihan Awam (SWCORP) terus mengiatkan usahasama dengan pihak berkaitan, dalam menjayakan Program Mendaya Komuniti, satu inisiatif di bawah Dasar Kebersihan Negara.

Pengerusinya, Dr Daroyah Alwi berkata, kejayaan transformasi di Kampung Seberang Ramai, Kuala Perlis hasil cetusan idea Raja Muda Perlis, Tuanku Syed Faizuddin Putra Jamalullail, dijadikan contoh untuk diadaptasikan di negeri lain.  Transformasi itu turut melibatkan SWCORP Perlis, yang menggunakan barangan kitar semula sebagai medium utama mengindahkan kampung berkenaan. Beliau ditemui pada Majlis Pelancaran Program Mendaya Komuniti dan Menandatangani Memorandum Persefahaman antara SWCORP dengan Penggerak Komuniti Negara Peringkat Perlis di Kangar.  Peluasan program komuniti ini melibatkan kesemua 222 kawasan parlimen seluruh negara.


Kedah perluas kempen mendaftar vaksin di kawasan kampung

ALOR SETAR, 7 April - Kempen mendaftar suntikan vaksin COVID-19 akan digerakkan secara meluas khususnya di kawasan-kawasan kampung di Kedah.

Menteri Besarnya, Muhammad Sanusi Md Nor berkata, pihak berkaitan termasuk pusat kesihatan daerah perlu melipat gandakan usaha bagi menggalakkan orang ramai mendaftar untuk menerima suntikan vaksin COVID-19.

Beliau berkata demikian selepas mempengerusikan mesyuarat exco kerajaan negeri di Wisma Darul Aman, Alor Setar.

Sehingga 6 April, seramai 452,808 orang atau 29.38% daripada 1,541,160 orang yang layak menerima vaksin di Kedah telah mendaftar sebagai penerima. Sehubungan itu, semua penduduk Kedah yang berumur 18 tahun ke atas digesa untuk segera mendaftar sebagai penerima vaksin COVID-19.


'Penyampaian malar segar, kandungan menarik serta informasi tepat dan sahih'

KUALA LUMPUR, 7 April - Penyampaian malar segar, kandungan menarik serta informasi tepat dan sahih.

Itu aspek paling penting dalam agenda Transformasi Radio 2021-2023.

Pengarah Bahagian Program Radio, Malinaziah Datu Mohd Julaspi berkata langkah proaktif itu perlu dilakukan bagi memastikan radio RTM menepati citarasa pendengar seiring perubahan zaman.

Tambah beliau, platform media sosial juga menjadi pendekatan baharu bagi mendekati setiap segmen pendengar.

Beliau ditemui selepas menjadi panel dalam program Selamat Pagi Malaysia di Angkasapuri.


Jelajah Ramadan RTM 2021 tuju 24 lokasi

KUALA LUMPUR, 7 April - Jelajah Ramadan RTM 2021 yang akan bermula esok sehingga 9 Mei bakal menyantuni golongan kurang mampu serta petugas barisan hadapan negara.

Timbalan Pengarah Program Radio, Fairuz Mohd Radzi berkata Selangor menjadi lokasi pertama jelajah berkenaan diikuti 23 lokasi lain di seluruh negara.

Tambah beliau, berikutan pandemik COVID-19, jelajah yang memasuki edisi ke sembilan itu akan bergerak secara berasingan ke setiap negeri melalui 6 laluan dengan pematuhan prosedur operasi standard (SOP).

Beliau ditemui selepas menjadi tetamu program Selamat Pagi Malaysia di Angkasapuri.

Antara aktiviti menarik dalam Jelajah Ramadan RTM kali ini termasuk agihan pelbagai jenis bubur, ziarah kasih, dan solat sunat terawih bersama masyarakat.

Majlis penutup akan diadakan di Kuching, Sarawak.


Portal HPC diperkenal, fokus beri bimbingan kepada calon

KUALA LUMPUR, 7 April- Pembangunan Sumber Manusia Berhad (PSMB) sasar menyediakan 50,000 peluang pekerjaan tahun ini, menerusi portal HRDF Placement Centre (HPC).Kini, portal berkenaan menyediakan 20,000 peluang pekerjaan yang boleh mula diakses oleh mereka yang berminat.

Menteri Sumber Manusia Datuk Seri M.Saravanan menjelaskan, HPC bukan portal mencari pekerjaan.Ia fokus kepada proses bimbingan seperti latihan dan kursus untuk melengkapkan individu dengan kemahiran yang diperlukan.HPC membantu memadankan majikan daripada pelbagai industri dan sektor dengan calon pekerja yang tepat untuk mengisi kekosongan jawatan dengan segera serta menawarkan peluang latihan. Beliau berkata demikian dalam Majlis Pelancaran HPC di ibu negara.


Vaksin COVID-19: 328,254 individu sudah lengkap 2 dos

KUALA LUMPUR, 7 April- Seramai 328,254 individu dalam kumpulan fasa pertama Program Imunisasi COVID-19 Kebangsaan telah melengkapkan dua dos suntikan vaksin mereka setakat semalam.Menteri Kesihatan, Datuk Seri Dr Adham Baba berkata bagi tempoh sama, 534,191 individu telah menerima dos pertama, menjadikan jumlah keseluruhan pemberian dos pertama dan kedua vaksin COVID-19 di negara kini adalah 862,445.

Lima negeri menerima suntikan dos pertama vaksin tertinggi ialah Selangor (73,433) diikuti Sarawak (55,037), Perak (51,469), Sabah (49,203) dan Kuala Lumpur (29,341).Sementara itu, lima negeri yang melengkapkan kedua-dua dos suntikan vaksin COVID-19 tertinggi setakat ini ialah Selangor dengan 41,043 individu, seterusnya Perak (34,035), Sabah (33,814), Kuala Lumpur (29,341) dan Sarawak (28,472).Mengikut perancangan program imunisasi berkenaan, tempoh pelaksanaan fasa pertama pemberian vaksin yang bermula Februari hingga April ini akan melibatkan 500,000 anggota barisan hadapan termasuk petugas kesihatan.Fasa kedua yang dijangka bermula tidak lama lagi membabitkan 9.4 juta warga emas berusia 60 tahun ke atas, kumpulan rentan dan Orang Kurang Upaya.Fasa ketiga dijadualkan bermula Mei hingga Februari 2022 membabitkan individu 18 tahun dan ke atas dengan sasaran kira-kira 14 juta orang.


Vaksin COVID-19: Penelitian dan kajian rapi sentiasa dilakukan

SUNGAI PETANI, 7 April- Penasihat Pertubuhan Mesra Pengguna Malaysia, Datuk Seri Cheng Soo Chye menasihati orang ramai supaya tidak gusar dan takut untuk menerima suntikan vaksin COVID-19.Beliau turut mengingatkan orang ramai agar tidak terpedaya dengan khabar angin berkaitan suntikan itu.

"Harapan saya kepada rakyat Malaysia, jangan takutkan vaksin COVID-19."

"Ianya selamat, jadi segera buat pendaftaran di aplikasi My Sejahtera."Ujarnya lagi, kerajaan sentiasa melakukan penelitian dan kajian rapi berhubung vaksin COVID-19 yang digunakan di negara ini.


Agong kurnia Darjah Kebesaran Seri Utama Mahkota Wilayah kepada empat kenamaan

KUALA LUMPUR, 6 April - Yang Di-Pertuan Agong, Al-Sultan Abdullah Ri'ayatuddin Al-Mustafa Billah Shah berkenan mengurniakan Kebesaran Pangkat Pertama sempena sambutan Hari Wilayah Persekutuan 2021.

Turut berangkat pada istiadat di Istana Negara Raja Permaisuri Agong Tunku Hajah Azizah Aminah Maimunah Iskandariah.

Mendahului senarai penerima Darjah Seri Utama Mahkota Wilayah yang membawa gelaran Datuk Seri Utama ialah Tun Dr. Abdul Rahman Abbas, Yang di-Pertua Negeri Pulau Pinang.

Turut menerima darjah yang sama, Tun Dr Juhar Datuk Mahiruddin, Yang di-Pertua Negeri Sabah.

Disusuli Toh Puan Ragad Kurdi Taib, isteri Yang-Pertua Negeri Sarawak dan Tun Dr Mohd Ali Mohd Rustam, Yang di-Pertua Negeri Melaka.

Penganugerahan Darjah Kebesaran ini diberikan kepada tokoh-tokoh yang memberi sumbangan besar kepada kemajuan Wilayah persekutuan.

Turut hadir, Menteri Wilayah Persekutuan, Tan Sri Annuar Musa.


Peniaga mengaku tidak bersalah cabul remaja, miliki video lucah

KOTA BHARU, 6 April - Seorang peniaga mengaku tidak bersalah di Mahkamah Majistret Kota Bharu atas dua pertuduhan mencabul seorang remaja dan memiliki video lucah, Mac lalu.  Tertuduh membuat pengakuan di hadapan Majistret Mohd Izuddin Mohd Shukri dan Kamarul Hasyime Rosli selepas pertuduhan dibacakan jurubahasa Mahkamah.

Mengikut pertuduhan, tertuduh Nik Mohamad Fazli Nik Mahmud, 30 tahun, telah menggunakan kekerasan jenayah terhadap seorang remaja wanita berusia 19 tahun dengan niat untuk mencabul kehormatannya di sebuah premis di Kampung Lundang Paku, Kota Bharu, pada 24 Mac lalu.  Tertuduh juga didakwa memilki video lucah dalam telefon bimbit miliknya. Mahkamah membenarkan tertuduh diikat jamin RM7,000 dan RM2,500 untuk kedua-dua pertuduhan.

Tarikh sebutan semula kes pada 10 dan 24 Mei.


Penolong jurutera mengaku tidak bersalah atas pertuduhan rasuah

KUALA TERENGGANU, 6 April - Seorang Penolong Jurutera mengaku tidak bersalah di Mahkamah Sesyen Kuala Terengganu, atas pertuduhan menggunakan jawatannya untuk mendapatkan suapan lebih RM90,000.

Pertuduhan terhadap Md Sharul Haizal Mohamad, dibacakan di hadapan Hakim Dazuki Ali.

Mengikut pertuduhan, dia menerima suapan bagi mendapatkan kerja-kerja penyenggaraan cerun runtuhdi jalan Felda Tersat bernilai RM96,780.  Tertuduh yang mempunyai kepentingan sendiri menjalankan kerja-kerja tersebut dan memperakui kerja tersebut siap sempurna dijalankan kontraktor. Kesalahan dilakukan pada 29 Julai 2015 di Pejabat JKR Daerah Hulu Terengganu.  Mahkamah membenarkan tertuduh diikat jamin RM8,000 dengan seorang penjamin.


Penjawat awam terlibat rasuah berdepan tindakan tegas

PUTRAJAYA, 6 April - Tindakan tegas akan diambil terhadap penjawat awam yang terlibat rasuah atau salah laku sekaligus menjejas imej Perkhidmatan Awam.

Malah Jabatan Perkhidmatan Awam (JPA) diarah melaksanakan pusingan kerja bagi pegawai di jawatan sensitif yang cenderung kepada isu berkaitan salah laku.

Arahan dikeluarkan Ketua Setiausaha Negara, Tan Sri Mohd Zuki Ali selaras pendedahan Suruhanjaya Pencegahan Rasuah Malaysia (SPRM) berhubung sindiket kartel tender kerajaan bernilai RM3.8 bilion.

Beliau menyokong penuh segala usaha membanteras apa jua bentuk salah laku dan penyelewengan yang berlaku dalam sistem penyampaian kerajaan terutama rasuah.

Selain kesal dengan tindakan segelintir penjawat awam yang membenarkan diri mereka dipergunakan oleh pihak berkepentingan.

Ketua jabatan diingatkan supaya menerap dan memegang utuh konsep integriti dalam pengurusan organisasi dengan memperkukuh program kesedaran dan pencegahan selaras dengan pelaksanaan Pelan Anti-Rasuah Nasional (NACP).

Sindiket kartel tender projek kerajaan beroperasi sejak tahun 2014, memonopoli 345 tender daripada beberapa kementerian dan agensi kerajaan di seluruh negara.

Ketua sindiket yang turut ditahan difahamkan mengawal lebih 150 syarikat berfungsi untuk memasuki tender atau sebut harga.


Pencemaran sungai: Penduduk diminta beri kerjasama jaga kebersihan

SKUDAI, 6 April- Menteri Besar, Datuk Hasni Mohammad berharap pelaksanaan Program Denai Sungai Kebangsaan di Sungai Skudai dapat meningkatkan kualiti air sekali gus menangani krisis pencemaran air di kawasan terbabit.Katanya, pencemaran di sungai tersebut menyebabkan loji sungai hanya mampu merawat 25 juta liter air sehari berbanding kapasiti sebenar, 227 juta liter air sehari. Selain itu, kerjasama agensi lain diperlukan seperti Jabatan Pengairan dan Saliran, Badan Kawal Selia Air Negeri Johor dan Jabatan Alam Sekitar bagi membendung pencemaran sumber air mentah di Sungai Skudai. Penduduk juga diminta bekerjasama menjaga kebersihan dengan tidak membuang sampah sarap dan pelepasan sisa kumbahan industri di sungai tersebut.


Lebih RM20 juta peruntukan disalur kepada 103 muzium

KUALA LUMPUR, 6 April- Lebih RM20 juta peruntukan fasa pertama disalurkan kepada 103 muzium seluruh negara tahun ini.

Menteri Pelancongan, Seni dan Budaya Malaysia (MOTAC), Datuk Seri Nancy Shukri berkata, peruntukan menerusi Lembaga Muzium Negeri itu khusus bagi menggalakkan aktiviti konservasi dan restorasi bangunan.

Jelas beliau, penyaluran dana tersebut penting bagi memastikan kelangsungan aktiviti permuziuman di negeri.Beliau berkata kepada pemberita selepas merasmikan Program Pelancaran Dasar Permuziuman Negara dan Kempen Kembali ke Muzium di ibu negara.Dalam pada itu, MOTAC dan Jabatan Muzium Malaysia, menerbitkan buku Dasar Permuziuman Negara khusus, bagi memastikan aktiviti pemuliharaan dan pemeliharaan warisan sejarah, kebudayaan dan alam semula jadi negara dapat diteruskan dalam meniti arus pemodenan.


Hospital perlu reka bentuk infrastruktur baharu- DS Dr. Adham

KUALA LUMPUR, 6 April- Reka bentuk infrastruktur hospital dan klinik kerajaan pada masa hadapan perlu diubah bagi menyesuaikan keadaan semasa dengan kunjungan mendadak pesakit.Tahun lalu, 77 juta kunjungan direkodkan ke premis tersebut termasuk kes-kes berkaitan COVID-19.

Jelas Menteri Kesihatan Malaysia, Datuk Seri Dr Adham, reka bentuk infrastruktur baharu perlu bagi mengadapatasi keperluan dan norma baharu yang kini menjadi amalan kebiasaan.Beliau ditemui pemberita selepas pelancaran program 'Future Hospital' di ibu negara hari ini.


Malaysia-Brunei secara prinsip bersetuju wujudkan RGL

BANDAR SERI BEGAWAN, 6 April- Bagi memudahkan perjalanan rasmi dan perniagaan antara Malaysia dan Brunei, kedua-dua negara secara prinsipnya bersetuju untuk mewujudkan Laluan Hijau Timbal Balik (RGL).  Ia akan dilaksanakan mengikut Prosedur Operasi Standard (SOP) pencegahan COVID-19 yang berkesan.

Kesepakatan itu dinyatakan dalam kenyataan bersama yang dikeluarkan selepas sesi Rundingan Pemimpin Tahunan Malaysia-Brunei ke-23 antara Perdana Menteri, Tan Sri Muhyiddin Yassin dan Sultan Brunei, Sultan Hassanal Bolkiah di Bandar Seri Begawan. Pegawai terlibat daripada kedua-dua belah pihak akan melakukan rundingan mengenai SOP-RGL yang dicadangkan.  Melangkah ke hadapan, kedua-dua pemimpin juga membincangkan kerjasama Brunei-Malaysia dalam diplomasi vaksin.  Kerjasama tersebut bertumpu kepada tiga perkara termasuk pengaturan vaksinasi timbal balik untuk kedua-dua warga negara yang meliputi diplomat, pelajar dan ekspatriat.  Selain itu, memastikan akses kepada bekalan vaksin untuk Brunei dan Malaysia, serta pengiktirafan bersama sijil vaksinasi kerana langkah tersebut akan memudahkan pergerakan rakyat antara kedua-dua negara.


Rumah terbakar, ibu nekad lempar tiga anak dari tingkap

GUA MUSANG, 5 April - Seorang ibu melempar tiga anaknya dari tingkap rumah setinggi 2 meter sebelum melompat keluar untuk selamatkan diri daripada kebakaran di Kampung Batu Lima di Gua Musang, Kelantan.

Dalam kejadian pukul 1.30 tengah hari, Rohani Awang, 25 tahun cedera lengan kanan akibat disambar api manakala anak keduanya, Mohd. Syafiq Haikal Azmi, 3 tahun patah tangan kiri.

Dua lagi anaknya, Wan Syed Ali, 7 tahun dan Suhada, 2 tahun tidak mengalami kecederaan.  Ketika kejadian ibu mentuanya, Saadah Deraman, 65 bersama bapa mentua dan suaminya keluar ke rumah ahli keluarga di Kampung Limau Kasturi.

Sementara itu, Ketua Balai Bomba dan Penyelamat Gua Musang, Mohd. Arifuddin Akif Mohd. Noor berkata, pihaknya menerima panggilan kecemasan pukul 1.51 tengah hari. Seramai 9 anggota bersama dua jentera di kerah ke lokasi dan sebaik tiba api sedang marak membakar rumah terbabit dan punca kejadian serta kerugian kebakaran masih dalam siasatan.


Melaka negeri pertama diliputi rangkaian gentian optik

BANDARAYA MELAKA, 5 April - Kawasan pedalaman dan kawasan yang tidak mendapat liputan internet dari Telekom Malaysia (TM) dijadikan kawasan perintis projek gentian optik jalur lebar Tenaga Nasional Berhad (TNB).

Manakala, Melaka menjadi negeri pertama diliputi rangkaian gentian optik TNB dengan potensi capaian perkhidmatan internet jalur lebar berkelajuan tinggi (HSBB) sehingga 1Gbps.

Ketua Menteri , Datuk Seri Sulaiman Md Ali berkata, usaha itu sejajar dengan usaha merealisasikan kerangka Pelan Strategik Melakaku Maju Jaya (PSMJ) 2035 yang ingin memperkasa aplikasi pintar dan kandungan digital. Katanya, antara kawasan yang mendapat faedah infrstruktur projek itu adalah Alor Gajah.

Ia menghubungkan 8,500 kediaman di daerah Malim Jaya, Ayer Keroh dan Jasin.


YDP Agong berkenan hadiahkan kek sempena ulang tahun ke-75 RTM

KUALA LUMPUR, 5 April - Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah berkenan menyumbang kek bersempena sambutan ulang tahun RTM ke-75.

Kek berwarna kuning diraja seberat 22 kilogram dihias cantik dengan logo ulang tahun RTM ke-75 serta rangkaian rancangan terbitan RTM.

Ia disampaikan Ketua Komunikasi Korporat, Istana Negara, Muzli Mohd Zin kepada Ketua Pengarah Penyiaran, Datuk Ruzain Idris di Wisma Radio, Angkasapuri.


3 lokaliti di Sabah dikenakan PKPD

KUALA LUMPUR, 4 April - Tiga lokaliti di Sabah dikenakan Perintah Kawalan Pergerakan Diperketatkan (PKPD) bermula esok sehingga 18 April.

Menurut Menteri Kanan Pertahanan, Datuk Seri Ismail Sabri Yaakob, lokaliti terlibat adalah tiga Kolej Kediaman di Universiti Malaysia Sabah (UMS), Kota Kinabalu, Kampung Pagalungan Ansip, Keningau dan Kampung Kalindukan, Nabawan.

Tiga Kolej Kediaman (KK) di UMS yang terlibat ialah KK Tun Mustapha, KK Tun Fuad dan KK Tun Pengiran Ahmad Raffae.

Sehingga kini, KKM telah melaksanakan 133 ujian saringan dan sebanyak 19 kes positif COVID-19 telah direkodkan di lokaliti berkenaan.

Kampung Pagalungan Ansip, Keningau pula merekodkan sebanyak 15 kes positif COVID-19.

Manakala Kampung Kalindukan, Nabawan merekodkan lapan kes positif.

Sementara itu, Perintah Kawalan Pergerakan (PKP) daerah Keningau, Sabah yang dijadualkan tamat hari hari ini dilanjutkan lagi bermula esok sehingga 18 April .

KKM turut mengesahkan wujud beberapa kluster baharu dan masih berlaku peningkatan kes dalam komuniti dengan jumlah kes aktif dalam tempoh 14 hari sebanyak 148 kes.

Manakala PKPD di Taman Guru, Kuantan, Pahang yang dijadualkan tamat pada 9 April ini ditamatkan lebih awal iaitu pada esok.


Elak banjir kilat landa KL, projek 'River of Life' diteruskan

KUALA LUMPUR, 4 April - Projek 'River of Life' yang bakal diteruskan untuk fasa dua, bukan hanya menumpu kepada pembangunan fizikal dan mengindahkan Kuala Lumpur semata-mata tetapi turut mengambil kira kaedah mengelak banjir kilat daripada berlaku.

Menteri Wilayah Persekutuan, Tan Sri Annuar Musa menegaskan, sekiranya masalah banjir kilat tidak ditangani dengan berkesan, ia akan terus berulang dan menyusahkan penduduk.

Tan Sri Annuar melancarkan figura Ejen Ali sebagai ikon 'River of Life' di ibu negara.

'River of Life' yang dilancarkan pada tahun 2011, merupakan projek permulaan di bawah 'Greater Kuala Lumpur/Klang Valley' dengan nilai RM4.4 bilion.

Ia bertujuan mentransformasi Sungai Gombak dan Sungai Klang menjadi ikon 'waterfront' yang dinamik, berdaya huni dan berkembang maju dengan nilai ekonomi serta komersial melalui tiga komponen utama iaitu pembersihan serta pengindahan sungai dan pembangunan tanah.


Bakal hadiri rundingan, PM selamat tiba di Brunei

BRUNEI, 4 April- Perdana Menteri, Tan Sri Muhyiddin Yassin selamat tiba di Brunei bagi menghadiri Rundingan Pemimpin Tahunan Malaysia-Brunei ke-23.

Rundingan tersebut dijadual berlangsung di Istana Nurul Iman, Bandar Seri Begawan esok.

Lawatan rasmi dua hari Perdana Menteri ke Brunei adalah atas jemputan Sultan Brunei, Sultan Hassanal Bolkiah Mu’izzaddin Waddaulah.

Ketibaan Tan Sri Muhyiddin dan isteri, Puan Sri Norainee Abdul Rahman di Lapangan Terbang Antarabangsa Brunei disambut oleh Pengiran Muda Mahkota Pengiran Muda Al-Muhtadee Billah dan Pengiran Anak Isteri Pengiran Anak Sarah.


Punca insiden SUKE bakal dibincang esok

ALOR SETAR, 4 April- Persoalan di mana punca kemalangan melibatkan Projek Lebuh Raya Bertingkat Sungai Besi-Ulu Kelang (SUKE) bakal diperbincang esok.

Ia susulan pertemuan bersama pihak terlibat dalam pembinaan Lebuhraya SUKE di Persiaran Alam Damai, Cheras.

Timbalan Menteri Sumber Manusia, Datuk Awang Hashim berkata pertemuan tersebut amat penting bagi mengetahui punca insiden sebelum laporan secara terperinci boleh dikeluarkan.  Dalam masa sama Prosedur Operasi Standard (SOP) sedia ada turut dibentangkan dengan penambahbaikan bagi mengelak kejadian kemalangan di tapak pembinaan seumpama itu tidak berulang.  Pertemuan melibatkan majikan, kontraktor serta beberapa agensi termasuk Jabatan Kerja Raya, Lembaga Pembangunan Industri Pembinaan Malaysia, Pegawai Occupational Safety and Health dan Jurutera. Beliau bercakap kepada media selepas program 'Hello YB' di konti Radio Malaysia Kedahfm, Alor Setar.


Austisme satu anugerah - Raja Muda Perlis

BESERI, 4 April - Penghidap austisme atau mereka yang mengalami gangguan perkembangan neuro sepanjang hayat ada kelebihan tersendiri. Titah Raja Muda Perlis Tuanku Syed Faizuddin Putra Jamalullail, pembelajaran, pemikiran dan kemampuan menyelesaikan masalah dalam kalangan mereka boleh disifatkan sebagai satu anugerah.

Namun, anugerah yang hadir dengan pelbagai cabaran itu memerlukan pelbagai bantuan atau sokongan untuk mereka menjalani kehidupan seharian.

Justeru pusat autisme yang akan dibina di Perlis nanti akan memastikan insan istimewa itu menerima manfaat sewajarnya.

Baginda bertitah demikian pada program Hijrah Minda MAIPs sempena sambutan Hari Autisme Sedunia Peringkat Majlis Agama Islam dan Adat Istiadat Melayu Perlis (MAIPs) di Masjid Al-Ghufran Padang Lati, Beseri.

Sebelum ini, baginda pernah bertitah pusat autisme yang bakal memulakan pembinaan tidak lama lagi diharap boleh memulakan operasi selewat-lewatnya pada Januari 2023.


2 lokaliti di Sarawak dikenakan PKPD

KUALA LUMPUR, 3 April - Susulan pengisytiharan kluster baharu iaitu Kluster Kampung Binyu di Sarawak hari ini.

Perintah Kawalan Pergerakan Diperketatkan (PKPD) akan dilaksanakan di dua kampung terlibat mulai esok hingga 17 April ini.

Menteri Kanan Pertahanan, Datuk Seri Ismail Sabri Yaakob menerusi satu kenyataan berkata, PKPD bagi tempoh 14 hari itu membabitkan Kampung Binyu Baru di Bahagian Samarahan dan Kampung Binyu Lama di Bahagian Kuching.

Ia susulan situasi kes COVID-19 meningkat secara mendadak di kedua-dua kampung berkenaan.

Sehingga kini, Kementerian Kesihatan Malaysia (KKM) telah melaksanakan ujian saringan ke atas 11 orang di lokaliti Kampung Binyu Baru.

Daripada jumlah itu, sebanyak empat kes positif direkodkan.

Manakala untuk Kampung Binyu Lama, kadar kebolehjangkitan dalam komuniti adalah tinggi apabila sehingga 1 April 2021 sebanyak 57 kes positif direkodkan.

Pelaksanaan PKPD itu ujarnya, untuk memudahkan Kementerian Kesihatan melaksanakan pengesanan awal kes-kes disyaki COVID-19 supaya dapat diasingkan secepat mungkin serta mengawal penularan jangkitan dalam komuniti.


Polis keluar 71,127 saman dalam operasi ubah suai ekzos

KUALA LUMPUR, 3 April - Sebanyak 71,127 saman dikeluarkan Polis Diraja Malaysia (PDRM) atas pelbagai kesalahan dalam Operasi Khas Ubah Suai Ekzos yang diadakan bermula 1 hingga 31 Mac lalu.

Selain itu, 2,781 kenderaan turut disita.

Pengarah Jabatan Siasatan dan Penguatkuasaan Trafik (JSPT) Bukit Aman Datuk Azisman Alias berkata daripada jumlah itu, sebanyak 6,954 saman adalah atas kesalahan mengubah suai ekzos, merangkumi 4,926 ke atas motosikal, 1,627 melibatkan kereta dan bakinya 401 saman membabitkan kenderaan-kenderaan lain.

Kenderaan disita membabitkan 2,696 motosikal, 66 buah kereta dan 19 lain-lain kenderaan.

Menurutnya kenderaan disita bagi tujuan pemeriksaan dan akan diserahkan semula selepas kenderaan diubah suai kembali kepada spesifikasi asal.

Tegasnya, operasi sama akan diadakan dari semasa ke semasa di samping operasi lain bagi membanteras samseng jalanan, pemandu mabuk, langgar lampu merah dan lain-lain.

Dalam pada itu, Azisman berkata, hampir RM32 juta bayaran saman membabitkan 291,157 saman telah dibayar menerusi MyBayar Saman setakat 31 Mac lepas.


Dakwaan kesan sampingan vaksin AstraZeneca akan dianalisis

GEORGE TOWN, 2 April - Menteri Penyelaras Program Imunisasi COVID-19 Kebangsaan, Khairy Jamaluddin memaklumkan pihaknya akan meminta data klinikal daripada pihak pengeluar vaksin AstraZeneca untuk dianalisis oleh Kumpulan Kerja Teknikal Pemilihan Vaksin (KKTPV) dan Bahagian Regulatori Farmasi Negara (NPRA). Ia susulan laporan berita mengenai kesan sampingan vaksin itu, di United Kingdom (UK) termasuk masalah darah beku.

Beliau mengulas perkara itu, selepas lawatan kerja ke Program Penyelidikan Kolaborasi Kejuruteraan, Sains dan Teknologi di Universiti Sains Malaysia (USM). Dua hari lalu, Khairy memaklumkan kumpulan pertama vaksin COVID-19 AstraZeneca akan tiba di Malaysia Jun ini.


Forum Perdana Ehwal Islam cipta rekod baharu dalam Malaysia Book of Record

KANGAR, 2 Mac - Berlangsung serentak di 15 lokasi seluruh negara dengan durasi 75 minit tanpa henti, Forum Perdana Ehwal Islam terbitan Jabatan Penyiaran Malaysia berjaya mencipta rekod baharu dalam Malaysia Book of Record.  Rekod membabitkan Forum Paling Terbanyak disiarkan secara langsung serentak menerusi TV dan Radio RTM malam tadi.

Di Perlis, bertemakan Evolusi Dakwah, Forum Perdana Ehwal Islam Sempena Hari UlangTahun RTM Ke-75 mendapat sokongan.

Dengan kupasan tajuk Hiburan vs Agama, forum berlangsung di Masjid Al-Muqarabbin, Kangar, diserikan dengan keberangkatan Raja Muda Perlis, Tuanku Syed Faizuddin Putra Jamalullail merangkap Yang Dipertua MAIPs, disiarkan secara langsung menerusi Facebook Perlisfm.  Forum menampilkan Mufti Perlis, Datuk Dr Mohd Asri Zainul Abidin, Ketua Pegawai Eksekutif MAIPs, Mohd Nazim Mohd Noor dan Ketua Pusat COESIS UniMAP, Profesor Madya Dr Huzili Husain, dengan moderator forum, Imam Besar Negeri Perlis, Ustaz Ahmad Sirajuddin Abdul Satar.


PM santuni peniaga Medan Niaga Satok

KUCHING, 2 April - Perdana Menteri, Tan Sri Muhyiddin Yassin meninjau operasi peniaga kecil di Medan Niaga Satok, Sarawak, antara kompleks perniagaan terbesar untuk usahawan kecil di negara ini.

Lawatan Perdana Menteri selama kira-kira 45 minit bagi menyantuni para peniaga di pusat perniagaan itu turut diiringi isteri, Puan Sri Norainee Abdul Rahman, Ketua Menteri, Datuk Patinggi Abang Johari Tun Openg dan beberapa menteri persekutuan dan negeri.

Tan Sri Muhyiddin diberikan taklimat ringkas mengenai pengoperasian Medan Niaga Satok oleh Pengarah Lembaga Pemasaran Pertanian Persekutuan (FAMA) Sarawak, Abdul Jaafar Lian.

Semasa lawatan ini, Perdana Menteri turut menyempurnakan penyampaian bantuan Pakej Rangsangan Ekonomi Prihatin Rakyat (PRIHATIN) kepada peniaga di medan niaga ini.


Tiada bakteria SE dikesan di ladang ayam penelur CEM 014 Linggi

KUALA LUMPUR, 2 April - Tiada bakteria 'salmonella enteritidis' (SE) dikesan di ladang ayam penelur CEM 014 Linggi Agriculture Farm.

Menurut Jabatan Perkhidmatan Veterinar (JPV), keputusan itu diperoleh selepas ujian dijalankan ke atas sampel calitan kloaka, calitan najis, sampel telur, makanan dan air minuman yang diambil dari ladang ayam penelur tersebut.

JPV juga menasihati pengguna supaya memastikan telur yang dibeli adalah bersih, tiada pencemaran najis, tidak retak, disimpan di tempat yang sesuai dan dimasak dengan sempurna sebelum dimakan.

Katanya pencemaran SE boleh berlaku di peringkat ladang disebabkan amalan penternakan kurang baik, aspek biosekuriti dan kebersihan ladang atau di sepanjang rantaian pemasaran disebabkan pengendalian telur kurang bersih.

Dilaporkan baru-baru ini, Agensi Makanan Singapura mengarahkan beberapa pengimport untuk menarik balik telur dari Linggi Agriculture di Malaysia selepas mengesan adanya SE dalam produk terbabit.


Sepinang Sari Cafe Mi Sapi Haji Salleh terima kunjungan Perdana Menteri

KUCHING, 2 April - Sepinang Sari Cafe Mi Sapi Haji Salleh Jalan Satok, Kuching, Sarawak menjadi pilihan Perdana Menteri, Tan Sri Muhyiddin Yassin dan isteri, Puan Sri Noorainee Abdul Rahman bersarapan pagi.

Ketibaan Perdana Menteri dan isteri pada pukul 7.24 pagi tadi disambut Ketua Menteri Datuk Patinggi Abang Johari Tun Openg dan pemilik kedai makan, Salleh Reduan.

Turut menjamu selera dalam majlis santai 'Sarapan bersama Tok Abah' pagi tadi ialah Ketua Menteri, Timbalan Ketua Menteri Datuk Amar Awang Tengah Ali Hasan dan Menteri Kanan Kerja Raya, Datuk Sri Fadillah Yusof.  Kedai makan Sepinang Sari Mi Sapi Haji Salleh yang kini berusia 26 tahun tular tahun lepas apabila Perdana Menteri memetik nama kedai ini, dalam pengumuman Pakej Ransangan Ekonomi Prihatin Rakyat (PRIHATIN).


Jawatankuasa Pilihan Raya Umum perlu teliti perundangan berkaitan mengundi pada usia 18 tahun secara terperinci

KUALA LANGAT, 2 April - Undi 18 hanya boleh dilaksanakan setelah pindaan Akta Pilihan Raya 1958 atau Akta 19 diwarta.

Demikian komen Yang Dipertua Dewan Negara Tan Sri Dr. Rais Yatim berhubung kelayakan mengundi pada usia 18 tahun.

Jawatankuasa Pilihan Raya Umum perlu meneliti secara terperinci isu perundangan sampingan sebelum memuktamadkan cadangan tersebut.

Beliau ditemui semasa program gotong-royong bersama sukarelawan Yayasan Budi dan orang Asli di Mah Meri Cultural Village, Pulau Carey, di Kuala Langat.


IJN buka fasiliti pertama di luar KL

KUALA LUMPUR, 31 Mac - Institut Jantung Negara (IJN) bakal membuka sebuah pusat perubatan jantung di Terengganu, menjadikannya fasiliti pertama dibina di luar ibu negara sejak ditubuhkan 29 tahun lalu.

Ketua Pegawai Eksekutif Kumpulan IJN Holdings Sdn Bhd, Datuk Dr Aizai Azan Abdul Rahim berkata ia akan dibuka di Hospital Pengajar UniSZA yang dijangka mula beroperasi suku pertama tahun depan.

Penubuhan pusat perubatan jantung itu hasil kerjasama dengan UNISZA menerusi perjanjian persefahaman (MoU) yang dimeterai siang tadi.

Beliau memaklumkannya selepas majlis menandatangani MoU antara IJN dan UniSZA di Ibu Negara yang disaksikan Ketua Pengarah Kesihatan, Tan Sri Dr. Noor Hisham Abdullah.

Antara perkhidmatan yang bakal ditawarkan termasuk saringan dan ujian jantung, diagnostik jantung, rawatan penyakit kardiovaskular dan torasik, serta rawatan kecemasan serangan dan kegagalan jantung.


PKPD di Kilang YTY dan Asrama Pekerja serta Sekolah Henry Gurney dilanjutkan

KUALA LUMPUR, 31 Mac - Perintah Kawalan Pergerakan Diperketatkan (PKPD) dilanjutkan di Kilang YTY dan Asrama Pekerja di Sitiawan, Perak sehingga 15 April.

Sehingga kini, Kementerian Kesihatan Malaysia (KKM) telah melaksanakan lebih 1,000 ujian saringan dan daripada angka itu secara kumulatifnya 109 kes positif COVID-19 telah direkodkan.

KKM mengesahkan masih berlaku penularan jangkitan dalam kalangan penghuni asrama dan tujuh kes terakhir dilaporkan pada 28 Mac.

Menteri Kanan Pertahanan, Datuk Seri Ismail Sabri Yaakob memaklumkan, PKPD juga dilanjutkan di Sekolah Henry Gurney, Melaka bermula Sabtu sehingga 16 April depan.

Kenyataan memaklumkan, masih terdapat peningkatan kes baharu yang dilaporkan lokaliti dengan 101 baki sampel ujian saringan yang sedang menunnggu keputusan.

KKM telah melaksanakan lebih 1,000 ujian saringan dan daripada jumlah ini secara kumulatifnya sebanyak 63 kes positif telah dicatatkan.


3 lokaliti di Tawau dikenakan PKPD mulai esok

KUALA LUMPUR, 31 Mac - Bermula esok hingga 14 April, Kampung Ranggu, Batu 10, Fasa 2 Taman Semarak dan Kampung Baru Pasir Putih, Mukim Sri Tanjung di Tawau, Sabah dikenakan pelaksanaan Perintah Kawalan Pergerakan Diperketatkan (PKPD).

Pelaksanaan PKPD itu bagi memudahkan Kementerian Kesihatan Malaysia (KKM) melaksanakan saringan secara bersasar ke atas semua penduduk serta mengawal pergerakan dan penularan jangkitan dalam komuniti.

Kenyataan Menteri Kanan Pertahanan, Datuk Seri Ismail Sabri Yaakob menyebut, KKM telah mengesahkan berlaku peningkatan kes secara mendadak di ketiga-tiga lokaliti dengan kadar kebolehjangkitan dalam komuniti adalah tinggi.

Sehingga semalam, KKM telah melaksanakan 59 ujian saringan dan daripada jumlah itu, sebanyak lapan kes positif telah direkodkan di Kampung Ranggu, Batu 10.

16 ujian saringan telah dilaksanakan di Fasa 2 Taman Semarak dan daripada jumlah itu sejumlah enam kes positif COVID-19 telah dilaporkan.

89 ujian saringan telah dilakukan di Kampung Baru Pasir Putih dan lapan kes positif COVID-19 telah dicatatkan.


75 tahun RTM terus unggul meneraju industri penyiaran negara

KUALA LUMPUR, 31 Mac - RTM kekal menjadi peneraju industri penyiaran negara seiring kewujudannya selama 75 tahun.

Selaku stesen radio dan televisyen terunggul, RTM sentiasa komited memenuhi citarasa penonton sekali gus menjadi ikutan media lain.

Menurut Timbalan Ketua Pengarah Penyiaran (Strategik), Datuk Saidatu Akhma Hasan, RTM akan lebih fokus untuk menyiarkan program kegemaran ramai.

Beliau ditemui selepas program Selamat Pagi Malaysia di Angkasapuri.

Menjelang ulang tahunnya ke-75, Logo Radio RTM yang baharu akan dilancarkan termasuk stesen-stesen radionya akan disegarkan kembali dengan pelbagai program baharu.


Prebet Adam meninggal dunia akibat jangkitan kuman dalam paru-paru

GEORGETOWN, 31 Mac - Adam Jaafar atau lebih dikenali sebagai Prebet Adam yang pernah menggemparkan negara kerana mengamuk di Jalan Chow Kit, Kuala Lumpur pada tahun 1987 dilaporkan meninggal dunia.

Adam meninggal dunia di Hospital Pulau Pinang semalam akibat jangkitan kuman dalam paru-paru.

Menurut adiknya Hawa, Adam meninggal dunia pada usia 57 tahun kira-kira 9 pagi semalam ketika menerima rawatan di hospital.

Jenazah telah dikebumikan di tanah perkuburan Islam di Datuk Keramat selepas solat Zohor.

Dalam kejadian amukan pada Oktober 1987, seorang lelaki terbunuh akibat terkena tembakan rambang Prebet Adam.

Adam yang berumur 26 tahun ketika kejadian, terlepas daripada hukuman mati dan dihantar ke Hospital Tanjung Rambutan selama 10 tahun kerana disahkan tidak siuman ketika melakukan kesalahan berkenaan.


Bersatu dan Pas kukuh kerjasama dalam PN

KUALA LUMPUR, 31 Mac - Bersatu dan PAS akan terus mengukuhkan kerjasama dalam Perikatan Nasional (PN), bagi menghadapi Pilihan Raya Umum ke-15 (PRU15) dan menolak bentuk 'penjajaran baharu' untuk menubuhkan kerajaan pasca PRU15.

Setiausaha Agung Bersatu Datuk Seri Hamzah Zainudin dan Setiausaha Agung PAS Datuk Seri Takiyuddin Hassan, menerusi kenyataan bersama senada memaklumkan, perkara itu antara yang dipersetujui dalam pertemuan antara kepimpinan tertinggi kedua-dua parti itu semalam, bertujuan merangka hala tuju kerjasama dalam PN.

Bersatu dan PAS, selaku antara parti pengasas utama PN, akan menubuhkan satu Jawatankuasa Permesyuaratan di peringkat pusat, bagi merangka strategi dan hala tuju parti khusus bagi menghadapi PRU-15, termasuk rundingan pengagihan kerusi.

Kenyataan turut menyatakan, segala keputusan yang dicapai jawatankuasa itu akan dibawa ke Mesyuarat Majlis Tertinggi PN, untuk dimuktamadkan secara kolektif dalam kalangan parti-parti komponen.

Kenyataan juga menyebut bahawa pertemuan Presiden Bersatu, Tan Sri Muhyiddin Yassin dan Presiden PAS, Datuk Seri Abdul Hadi Awang semalam, turut bersetuju menolak sebarang usaha merungkai perpaduan yang sedia terjalin, dan sebarang percubaan menggugat kerajaan PN yang dibina bersama.


RM30,000 peruntukan awal bantu penduduk terjejas ribut

YAN, 31 Mac - RM30,000 peruntukan akan disalurkan melalui Tabung Musa’adah COVID-19 JAKIM-Yayasan Waqaf Malaysia bagi membaik pulih rumah penduduk di Yan, Kedah yang rosak akibat ribut minggu lalu. Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata ia merupakan peruntukan awal bagi membaik pulih rumah terlibat.

Peruntukan awal tersebut akan disalurkan secepat mungkin bagi membolehkan rumah penduduk dapat dibaiki terlebih dahulu.

Penduduk yang ditemui menzahirkan rasa syukur dan terima kasih atas keprihatinan kerajaan membantu membaik pulih rumah mereka.  Dalam kejadian petang 24 Mac lalu, 15 rumah rosak teruk diterbangkan angin susulan ribut dan hujan lebat.


Pengusaha rugi jutaan ringgit, ikan mati akibat hujan lebat

JERANTUT, 31 Mac - Kira-kira 10 pengusaha ikan sangkar sepanjang Sungai Pahang kerugian jutaan ringgit setelah ikan yang diternak mati.

Kejadian berlaku selepas hujan lebat dan paras air sungai naik mendadak.

Salah seorang pengusaha, Afzalrullah Isharum menanggung kerugian sebanyak RM200,000 setelah 20,000 ikan ternakannya mati di Jerantut Feri.

Kematian melibatkan kira-kira 14,000 ekor ikan dalam tiga sangkar.

Ikan berkenaan dijangka boleh dijual awal minggu depan.

Sementara itu, Ahli Parlimen Jerantut Datuk Ahmad Nazlan Idris bersimpati dengan kejadian yang berlaku selain memberi jaminan akan menyiasat punca kejadian.


21 Mei, tarikh pendengaran permohonan pindah kes Shahrir Samad

KUALA LUMPUR, 30 Mac - Kes Tan Sri Shahrir Abdul Samad berkaitan kegagalan mengisytiharkan wang RM1 juta diterima daripada Datuk Seri Najib Tun Razak kepada Lembaga Hasil Dalam Negeri (LHDN).

Bekas Pengerusi Felda itu dalam afidavitnya untuk menyokong permohonan pemindahan kes ke Mahkamah Tinggi Kuala Lumpur menyatakan bimbang akan berlaku 'diskriminasi' jika perbicaraan bermula dari Mahkamah Sesyen.

Tan Sri Shahrir merujuk kes Datuk Seri Najib dan isterinya, Datin Seri Rosmah Mansor serta kes peguam Tan Sri Shafee Abdullah yang didakwa di mahkamah rendah namun pihak pendakwaan memohon kes mereka dipindahkan ke Mahkamah Tinggi.

Katanya, jika perbicaraan bermula di Mahkamah Sesyen dan berakhir di Mahkamah Rayuan, hanya panel lima hakim akan mendengar kes tersebut.

Sebaliknya, jika perbicaraan bermula di Mahkamah Tinggi dan berakhir di Mahkamah Persekutuan, kes itu akan didengar di hadapan panel sembilan hakim.

Permohonan itu akan didengar semula pada 21 Mei selepas Hakim Mahkamah Tinggi, Mohamed Zaini Mazlan membenarkan pihak pendakwaan membalas afidavit berkenaan.

Sementara itu, di Mahkamah Sesyen, Hakim Azura Alwi juga menangguhkan tarikh perbicaraan kes tersebut selepas dimaklumkan perkembangan permohonan itu di Mahkamah Tinggi.

Tahun lepas, Tan Sri Shahrir dituduh melakukan pengubahan wang haram dengan tidak menyatakan pendapatan sebenar kepada LHDN bagi Tahun Taksiran 2013.


COVID-19: 9 kluster baharu melibatkan tempat kerja, komuniti dan berisiko tinggi

KUALA LUMPUR, 30 Mac- Sembilan kluster baharu dikenal pasti hari ini melibatkan Selangor, Wilayah Persekutuan Kuala Lumpur, Negeri Sembilan, Sabah dan Johor.

Kenyataan Ketua Pengarah Kesihatan, Tan Sri Dr Noor Hisham Abdullah memaklumkan kesemua kluster berkenaan, masing-masing melibatkan lima Kluster Tempat Kerja, tiga Kluster Komuniti dan satu Kluster Berisiko Tinggi.

Tiga kluster tempat kerja yang dicatatkan di Selangor melibatkan Kluster Jalan Pinang Raja, Kluster Jalan SC Satu dan Kluster Jalan Western.Kluster baharu di tempat kerja, turut dikesan iaitu Kluster Jalan Sulaiman di Wilayah Persekutuan Kuala Lumpur dan Kluster Batu Enam Setengah di Negeri Sembilan.Bagi Kluster baharu Komuniti pula, melibatkan Kluster Fasa Dua Semarak dan Kluster Ranggu di Sabah serta Kluster Jalan Merak di Johor.Terdapat satu kluster baharu Kumpulan Berisiko Tinggi iaitu Kluster Kota Kemajuan di Johor.13 kluster dilaporkan tamat hari ini, menjadikan jumlah kluster aktif setakat ini mencecah 369 kluster.


Pembantu rumah asing terkandas dibenarkan kembali, perlu kuarantin

KUALA LUMPUR, 30 Mac- Pembantu rumah asing yang mempunyai visa dan terkandas di negara asal akibat penutupan sempadan negara, dibenarkan kembali bekerja.Namun, perlu memohon melalui sistem MytravelPass setelah mendapat kebenaran daripada Jabatan Imigresen untuk tiba di Malaysia.

Mereka juga, perlu dikuarantin wajib tujuh hari selepas tiba, dan kos kuarantin akan ditanggung oleh majikan.

Kerajaan turut bersetuju membenarkan Persatuan Agensi Pembantu Rumah Asing memproses permohonan pengambilan pembantu rumah kerana ia dijangka mengambil masa tiga hingga empat bulan. Bagaimanapun, kemasukan ke Malaysia tertakluk kepada pembukaan sempadan negara atau mendapat kebenaran daripada Kementerian Dalam Negeri.


Buruh ladang didakwa rogol,cabul adik ipar

KOTA BHARU, 30 Mac - Seorang buruh ladang kelapa sawit didakwa di Mahkamah Sesyen Kota Bharu atas tuduhan merogol dan mencabul adik iparnya.

Ketika kejadian mangsa berusia 11 tahun.

Tertuduh yang berusia 19 tahun itu dituduh melakukan kesalahan itu September lalu di Kuala Krai.

Dia didakwa mengikut Seksyen 376 Kanun Keseksaan dan Akta Kesalahan-Kesalahan Seksual Terhadap Kanak-Kanak 2017.

Lelaki berkenaan bagaimanapun mengaku tidak bersalah.

Hakim Ahmad Bazli Bahruddin tidak membenarkan dia diikat jamin.

Mahkamah menetapkan 28 April sebagai tarikh sebutan semula kes.


COVID-19: PKPB di beberapa kawasan dilanjutkan dari 1 hingga 4 April

KUALA LUMPUR, 30 Mac- Perintah Kawalan Pergerakan Bersyarat (PKPB) di Selangor, Kuala Lumpur, Pulau Pinang, Kelantan dan Johor dilanjutkan dari 1 hingga 14 April 2021.

Manakala Sarawak, berkuat kuasa, hari ini sehingga 12 April.

Menteri Kanan Pertahanan, Datuk Seri Ismail Sabri memaklumkan Perintah Kawalan Pergerakan Pemulihan (PKPP) di Perlis, Putrajaya, Kedah, Perak, Melaka, Negeri Sembilan, Terengganu, Sabah dan Labuan dilanjutkan dari 1 hingga 14 April.Bercakap dalam sidang media petang tadi, beliau turut menegaskan larangan rentas negeri masih berkuat kuasa.

Larangan rentas daerah di Sabah dan Sarawak masih dikekalkan atas arahan kerajaan negeri.


'Pembatalan syarat ini akan memaksimumkan operasi syarikat' -DS Ismail Sabri

KUALA LUMPUR, 30 Mac- Syarat 30 peratus Bekerja Dari Rumah (BDR) bagi pihak pengurusan dan penyelia sesebuah syarikat, dibatalkan, mulai 1 April.

Perkara itu diulas oleh Menteri Kanan Pertahanan, Datuk Seri Ismail Sabri, dalam sidang media hari ini.Bagi sektor awam pula, kapasiti kehadiran pekerja di pejabat, akan ditentukan Jabatan Perkhidmatan Awam (JPA).

"Arahan bekerja dari rumah yang dikeluarkan kepada syarikat perkilangan adalah sukar dilaksanakan kerana operasi tidak dapat dilakukan dari rumah."

"Operasi pengilangan sering melibatkan proses kompleks dan teknikal dengan kehadiran pasukan berbeza yang terdiri daripada kakitangan pengurusan dan penyelia."

"Pada masa sama, mereka dikehendaki bekerja secara serentak."

Tambahnya, pembatalan syarat ini akan memberi peluang kepada syarikat untuk beroperasi pada tahap maksimum.


Isteri mangsa lemas redha pemergian suami

HULU TERENGGANU, 30 Mac - Pencarian Ami Azzizol Abu Bakri yang hilang di Sungai Petuang, Tasik Kenyir berakhir pada hari keempat apabila mayatnya ditemukan pukul 7.10 pagi tadi, kira-kira 1.5 kilometer dari lokasi dilaporkan hilang.

Malam tadi, isteri mangsa, Syarifah Ramlee bermimpi bertemu Ami meminta diselamatkan.

Sejak kejadian menimpa suaminya pada Sabtu lalu, Syarifah setia menunggu di atas rumah rakit tersebut dan berdoa agar suami segera ditemukan.  Dalam kejadian kira-kira pukul 5.50 petang, Sabtu lalu, mangsa dikatakan mengalami kejang otot ketika berenang dari sebuah rumah rakit ke Sungai Petuang untuk mandi sebelum dilaporkan hilang.


Raja Perlis mahu Jabatan Pertanian Perlis bantu pengusaha Harumanis

ARAU, 30 Mac - Jabatan Pertanian Negeri Perlis digesa membantu pengusaha mangga Harumanis Perlis meningkatkan kualiti dan hasil pengeluaran mereka.

Raja Perlis, Tuanku Syed Sirajuddin Jamalullail bertitah pemasalahan pemasaran terutama semasa bulan Ramadan juga perlu diberi perhatian.

Titah baginda, selain Harum manis, penanaman kelapa hydbrid juga perlu diberi tumpuan.

Tuanku Syed Sirajuddin turut mahu Perlis menjadikan industri pertanian sektor berdaya saing di peringkat antarabangsa serta mampu menghasilkan produk pertanian yang berkualiti, selamat dan mesra alam dalam memenuhi keperluan makanan negara

Baginda menerima kunjungan sembah mengadap Ketua Pengarah Pertanian, Datuk Mohd Nasir Warris di Galeri DiRaja Arau, Perlis.

Datuk Mohd Nasir mempersembah maklum kepada baginda inisiatif berkaitan perancangan dan pembangunan pertanian di negeri itu.

Turut dimaklumka cabaran mendepani situasi terkini penularan wabak COVID-19 dan kesan terhadap pembangunan sektor pertanian negeri dan negara.


COVID-19: 1,333 kes positif baharu

KUALA LUMPUR, 30 Mac- Angka kes baharu kembali ke empat angka iaitu 1,133 sekaligus menjadikan jumlah kes aktif mencecah 14,199. Sementara kes sembuh baharu mencatatkan 1,148 dengan jumlah kumulatif 328,554.

Dukacita dimaklumkan terdapat lima kes kematian dilaporkan, menjadikan jumlahnya kini, 1,265.


Ahli majlis PBT perlu ada asas perundangan - MB Johor

JOHOR BAHRU, 30 Mac - Ahli majlis yang dilantik di setiap Pihak Berkuasa Tempatan (PBT) di Johor perlu mempunyai asas perundangan yang jelas, bagi memastikan setiap perancangan dan dasar berada pada landasan yang betul. Menteri Besar Johor, Datuk Hasni Mohammad berkata ahli majlis diibaratkan sebagai pembawa inspirasi rakyat atau orang tengah dalam pentadbiran PBT.

Ahli majlis juga katanya adalah sebahagian daripada Pihak Berkuasa Perancang Tempatan yang terlibat dengan soal-soal pembangunan fizikal, selain bertindak sebagai penasihat PBT mengikut kepakaran masing-masing. Susulan itu, tindakan ahli majlis tidak boleh bercanggah dengan dasar diputuskan PBT untuk kepentingan awam. Beliau berucap semasa merasmikan Program Executive Talk Perundangan Perancangan (Akta Perancangan Bandar dan Desa 1976 [Akta 172] bersama Ahli-Ahli Majlis PBT peringkat Johor. Tambahnya, ahli majlis berperanan membantu menyelesaikan masalah setempat dan menentukan perkhidmatan asas disediakan terbaik dan berkualiti.

Mereka juga bertanggungjawab sebagai penyemak pelaksanaan dasar PBT bagi memastikan tindakan dilaksana mengikut undang-undang.


Petronas umum penemuan minyak,gas baharu di luar persisiran Miri

KUALA LUMPUR, 30 Mac - Petroleum Nasional Bhd (Petronas) mengumumkan penemuan minyak dan gas baharu di telaga cari gali ‘wildcat’ Sirung-1, yang terletak di perairan cetek wilayah Balingian iaitu 237 kilometer dari pesisir Miri, Sarawak.

Telaga ‘wildcat’ ini bermaksud yang belum terbukti wujudnya minyak di situ atau dieksploitasi sepenuhnya.

Ini termasuk tidak mempunyai rekod pengeluaran kukuh atau telah dieksploitasikan sepenuhnya sebelum itu sebagai tapak pengeluaran minyak dan gas.

Telaga cari gali Sirung-1 berjaya digerudi sehingga kedalaman 2,538 meter pada Februari 2021.

Penemuan ruang minyak dan gas yang penting ini mengesahkan lagi potensi wilayah Balingian, dengan baki prospek yang masih belum diterokai.

Kenyataan Naib Presiden Cari Gali dan Huluan Petronas, Emeliana Rice-Oxley menyebut penemuan di Sirung-1 membuktikan lagi wujudnya minyak, terutama dalam kawasan belum diteroka sepenuhnya di wilayah Balingian.

Ini direalisasikan selepas kejayaan yang sama di telaga tambahan di Medan D18.

Pihaknya berkedudukan baik untuk meneruskan usaha yang sama di dua blok lain di wilayah sama.

Oleh itu, mengusahakan blok ini dan kawasan sekitarnya yang lain tetap menjadi bahagian penting dalam pelan pertumbuhan jangka panjang Petronas dan rakan kongsi.


Johor: Pemilik agensi didenda RM8,000 tipu subsidi upah

JOHOR BAHRU, 30 Mac - Pemilik agensi pelancongan di Segamat didenda RM8,000 selepas mengaku bersalah menipu Borang Program Subsidi Upah pada 14 April tahun lepas.

Tertuduh, Ng Lan Fah, membuat pengakuan di hadapan Hakim Datuk Ahmad Kamal Ariffin Ismail.

Mengikut pertuduhan, dia membuat tuntutan palsu Program Subsidi Upah bagi dua pekerja yang tidak layak menerima manfaat tersebut, bernilai RM2,400.  Bagi kesalahan itu, Ng Lan Fah didakwa mengikut Seksyen 471 Kanun Keseksaan dan boleh dihukum mengikut seksyen 465 Kanun sama.  Hakim menetapkan hukuman penjara tiga bulan jika tertuduh gagal membayar denda.  Pendakwaan dijalankan Timbalan Pendakwaraya SPRM, Suhaili Sapun.  Manakala tertuduh diwakili peguam, Tan Boon Hong.


Jabatan Pertanian Negeri Perlis digesa bantu pengusaha mangga Harumanis tingkatkan hasil pengeluaran

ARAU, 30 Mac - Jabatan Pertanian Negeri Perlis digesa membantu pengusaha mangga Harumanis Perlis meningkatkan kualiti dan hasil pengeluaran mereka.

Raja Perlis, Tuanku Syed Sirajuddin Jamalullail bertitah pemasalahan pemasaran terutama semasa bulan Ramadan juga perlu diberi perhatian.

Titah baginda lagi, selain harum manis, penanaman kelapa hibrid juga perlu diberi tumpuan.

Baginda menerima kunjungan sembah mengadap Ketua Pengarah Pertanian, Datuk Mohd Nasir Warris di Galeri DiRaja Arau, Perlis.

Datuk Mohd Nasir mempersembah maklum kepada baginda pelbagai inisiatif berkaitan perancangan dan pembangunan pertanian di negeri itu.

Turut dimaklumkan adalah cabaran dalam mendepani situasi terkini penularan wabak COVID-19 dan kesan terhadap pembangunan sektor pertanian negeri dan negara.

Tuanku Syed Sirajuddin mahu Perlis menjadikan industri pertanian suatu sektor berdaya saing di peringkat antarabangsa serta mampu menghasilkan produk pertanian yang berkualiti, selamat dan mesra alam dalam memenuhi keperluan makanan negara.


35 kertas siasatan dibuka, majikan gagal patuhi Akta 446

SEREMBAN, 30 Mac - Jabatan Tenaga Kerja (JTK) Negeri Sembilan telah membuka 35 kertas siasatan melibatkan 21 majikan kerana tidak mematuhi Akta Standard Minimum Perumahan, Penginapan dan Kemudahan Pekerja 1990 (Akta 446) setakat 23 Februari.

Jelas EXCO Negeri Sembilan, J.Arul Kumar, 11 majikan telah mendapat kebenaran untuk didakwa di mahkamah.

Sehingga kini hanya 102 majikan pekerja asing telah mendapat perakuan penginapan melibatkan 465 penginapan yang menempatkan 7,772 pekerja.

Mengenai garis panduan Akta 446, majikan kini lebih mudah untuk membuat permohonan perakuan penginapan selepas kerajaan negeri mengeluarkan garis panduan lebih terperinci.

Buat masa ini, JTK memberi perakuan penginapan kepada semua bangunan berstatus kediaman seperti teres, apartment dan flat dengan mengikuti semua keperluan yang diperjelaskan dalam Akta 446.


Perintah berkurung di Esszone dilanjut sehingga 15 April

KOTA KINABALU, 30 Mac - Perintah berkurung di kawasan perairan tujuh daerah dalam Zon Selamat Timur Sabah (ESSZONE) yang berakhir esok dilanjutkan selama 14 hari hingga 15 April.

Pesuruhjaya Polis Sabah, Datuk Hazani Ghazali berkata perintah berkurung itu meliputi perairan Sandakan, Beluran, Kinabatangan, Lahad Datu, Kunak, Semporna dan Tawau.

Orang ramai yang tinggal di kawasan berkenaan dilarang menghampiri atau berada di kawasan diisytihar antara 6 petang hingga 6 pagi.

Perintah diteruskan bagi memastikan kawasan perairan berkenaan tidak diceroboh pengganas yang mengancam keselamatan penyelidik antarabangsa yang menjalankan penyelidikan dan pelancong asing yang melawat pulau peranginan.

Jelasnya, maklumat mendedahkan kumpulan yang menjalankan kegiatan Kidnapping For Ransom (KFR) dan kumpulan Abu Sayyaf masih cuba menceroboh ke kawasan ini untuk melakukan penculikan dan jenayah lain rentas sempadan.

Perintah berkurung itu juga bagi menjamin keselamatan dan kesejahteraan rakyat Sabah yang menjadi pengguna perairan dan rakyat berada di kawasan daratan ESSZONE.


Tragedi lemas Tasik Kenyir, mayat mangsa ditemukan pagi tadi

HULU TERENGGANU, 30 Mac - Mayat mangsa yang lemas ketika berenang di Sungai Petuang, Tasik Kenyir pada Sabtu lepas ditemukan pukul 7.10 pagi ini.

Mayatnya ditemui terapung di tengah tasik berkenaan.

Menurut Ketua Polis Daerah Hulu Terengganu DSP Mohd Adli Mat Daud, mayat Ami Azzizol Abu Bakri, 22 tahun ditemukan pengusaha chalet rumah rakit pada jarak 1.5 kilometer dari lokasi mangsa dikatakan lemas.

Penemuan itu dimaklumkan kepada pasukan Polis Marin PDRM yang kemudian mengeluarkan mangsa dengan bantuan pihak bomba.

Mayat dibawa ke Hospital Hulu Terengganu untuk tindakan lanjut.

Dalam kejadian petang Sabtu lepas, mangsa yang baru seminggu melangsungkan perkahwinan, mengalami kekejangan otot ketika berenang sebelum hilang dari permukaan air.


Pelan Pembangunan Perak Sejahtera 2030 hala tuju pentadbiran negeri

IPOH, 30 Mac - Pelan Pembangunan Perak Sejahtera 2030 dilancarkan sebagai penentu hala tuju pentadbiran kerajaan negeri.

Menteri Besar, Datuk Saarani Mohamad berkata, mengangkat visi 'Perak Makmur, Rakyat Sejahtera' dan misi 'Memacu Pembangunan Sosioekonomi yang Mapan, Inklusif dan Dinamik'.

Pelan tersebut menfokuskan lima teras strategik.

Kesemua teras itu adalah keseimbangan pembangunan fizikal dan sosioekonomi, kerjasama pintar, kelestarian penggunaan sumber dan alam semula jadi, sistem penyampaian perkhidmatan yang cekap dan ambil peduli serta kepakaran berkualiti dan bernilai tinggi.

Tambah beliau kesemua teras tersebut berpaksi kepada lima nilai bersama iaitu jujur, bijaksana, prihatin, kebersamaan dan tegas.


Melaka bakal jalin kerjasama pelancongan

AYER KEROH, 30 Mac - Melaka merancang mengadakan kerjasama dengan beberapa negeri lain bagi program pelancongan dua hala menerusi pelaksanaan gelembung perjalanan untuk menyokong kelangsungan operasi penggiat industri itu.

Exco Pelancongan, Warisan dan Kebudayaan negeri, Datuk Muhammad Jailani Khamis berkata ia termasuk kerjasama pelancongan dengan Terengganu menerusi Pakej Pelancongan Garam Di Laut, Asam di Darat Melaka-Terengganu.

Program itu menggunakan perkhidmatan ejen kembara pelancongan dan premis penginapan pelancong yang berdaftar dengan Kementerian Pelancongan, Seni dan Budaya (MOTAC).

Beliau menyatakan demikian di Ayer Keroh.


Lelaki rentung dalam kebakaran di Sibu

SIBU, 29 Mac - Seorang lelaki ditemukan rentung dalam kebakaran rumah di Jalan Tiong Hua Lorong 13, Sibu, Sarawak, pagi tadi.

Ketua Zon Empat, Jabatan Bomba dan Penyelamat Negeri, Janggan Muling mengesahkan insiden melibatkan lima rumah setingkat jenis tidak kekal.

Empat rumah dilaporkan terbakar 100 peratus manakala sebuah lagi, 50 peratus terbakar.

Bagaimanapun, identiti mangsa, masih belum dikenal pasti.

Operasi melibatkan pegawai dan anggota Balai Bomba dan Penyelamat Sibu dibantu anggota Balai bomba dan Penyelamat Sungai Merah.

Operasi tamat 7.50 pagi dan punca kejadian masih dalam siasatan.


Tangani COVID-19: Komuniti perlu main peranan sebagai barisan hadapan

KUALA LUMPUR, 29 Mac- Perdana Menteri, Tan Sri Muhyiddin Yassin mahu peranan sesebuah komuniti sebagai pejuang barisan hadapan diperkasa dan ditingkatkan dalam usaha menangani penularan jangkitan COVID-19.Jelasnya, langkah itu merupakan kaedah serta pendekatan terbaik memandangkan penularan wabak masih berada pada tahap membimbangkan.

Kerajaan katanya telah menggerakkan langkah-langkah pemerkasaan komuniti termasuk memperkenalkan Agen Basmi COVID-19 (ABC-19).

Ini termasuk pendekatan Whole-of-Society yang digerakkan agensi kerajaan, kepimpinan komuniti dan sukarelawan Pertubuhan Bukan Kerajaan (NGO) di seluruh negara.

"Sehingga 23 Mac 2021, seramai 29,407 orang anggota agensi dan kepimpinan komuniti yang telah menyantuni lebih 1.325 juta rakyat Malaysia melalui pelbagai program di lebih 22,166 kawasan tumpuan."

"Selanjutnya, keanggotaan ABC-19 ini bertambah dengan penglibatan sukarelawan NGO."

Berucap dalam pelancaran Program Pemerkasaan Komuniti secara maya, tambahnya kepimpinan komuniti yang menerajui ABC-19 akan turut diperluas.Ini termasuk membuat hebahan mengenai langkah-langkah pencegahan COVID-19 serta membantu pendaftaran Program Imunisasi COVID-19 Kebangsaan kepada ahli komuniti yang tiada akses.Langkah itu bagi memastikan sasaran 80 peratus imunisasi penduduk dewasa Malaysia dapat dicapai.Perdana Menteri juga turut menekankan kepentingan melaksanakan aktiviti pemantauan dan mengawasi sempadan komuniti selain peranan pemimpin komuniti dalam memberi nasihat, teguran dan panduan mengenai norma baharu kepada penduduk setempat.


6,000 sukarelawan diperlukan bantu proses pemberian vaksin fasa kedua

KUALA LUMPUR, 29 Mac - Lebih 6,000 sukarelawan diperlukan bagi membantu pusat vaksin di seluruh negara untuk proses pemberian vaksin fasa kedua yang akan bermula April depan.

Program kesukarelawanan di bawah MyVAC itu akan diselia sepenuhnya oleh Persatuan Bulan Sabit Merah Malaysia (PBSMM) bertujuan mendapatkan lebih ramai tenaga kerja dalam kalangan rakyat Malaysia.

Setiausaha Agong Kehormatnya, Hakim Hamzah berkata, sebanyak 605 pusat vaksinasi akan dibuka pada fasa kedua nanti dengan kekuatan 10 orang sukarelawan di setiap lokasi.

Beliau ditemui pemberita RTM selepas menjadi tetamu Selamat Pagi Malaysia di Angkasapuri.

Kerajaan menyasarkan pemberian vaksin fasa kedua pada April hingga Mei yang merangkumi 9.4 juta orang terdiri daripada golongan rentan, pesakit kronik, warga emas, OKU dan individu menghidap komorbiditi.


2 individu lemas ketika cuba selamatkan kanak-kanak hanyut

BACHOK, 29 Mac - Dua lelaki dewasa ditemui lemas selepas cuba menyelamatkan seorang kanak-kanak yang di bawa ombak ketika mandi di pantai Kandis, Bachok, awal malam tadi. Mangsa pertama ditemui sekitar pukul 7.19 malam manakala mangsa kedua ditemui sekitar pukul 2.50 pagi tadi.

Menurut Ketua Balai Bomba Dan Penyelamat Bachok, Yus Heary Mahmud, mangsa yang meninggal dunia dikenali sebagai Mohd Sahudin Mat Shaah, 46 tahun dan Junairohafizan Johari, 35 Tahun.  Dalam kejadian petang semalam, kedua-dua mangsa itu cuba menyelamatkan Muhammad Aman Firas Aman Syah, 12 tahun yang turut hanyut dibawa arus ketika berkelah bersama keluarganya di pulau berkenaan.

Bagaimanapun Muhammad Aman Firas ditemui selamat oleh nelayan yang membantu operasi mencari dan menyelamat (SAR) pada jarak 300 meter dari lokasi kejadian, 11 malam tadi.

Kanak-kanak itu kemudiannya dibawa ke Hospital Tengku Anis, Pasir Puteh untuk rawatan, manakala mangsa yang lemas dihantar ke Hospital Raja Perempuan Zainab II (HRPZ II) Kota Bharu untuk bedah siasat.


Dikhuatiri lemas selepas alami kekejangan otot

HULU TERENGGANU, 29 Mac - Seorang lelaki dikhuatiri lemas selepas mandi di Sungai Petuang, Tasik Kenyir Hulu Terengganu lewat petang semalam.  Mangsa Ami Azzizol Abu Bakri, 22 tahun dari Kampung Sungai Buaya, Dungun yang menginap di sebuah rumah rakit bersama keluarganya dikatakan berenang ke sungai berkenaan tanpa memakai jaket keselamatan.

Ketua Polis Daerah DSP Mohd Adli Mat Daud berkata, kejadian disaksikan isteri mangsa Syarifah Ramli di samping sepupunya, Ahmad Farud Rahmad dan anak pemilik rumah rakit tersebut.  Sebelum kejadian, isterinya telah melarang mangsa mandi tanpa memakai jaket keselamatan.  Tidak berapa lama kemudian saksi melihat mangsa terkapai-kapai meminta tolong dipercayai mengalami kekejangan otot.  Anak pemilik rumah rakit itu yang berusia 19 tahun cuba memberikan pertolongan tetapi dia juga hampir lemas setelah mangsa memaut di belakangnya lalu mangsa terus tenggelam dan tidak dapat diselamatkan.


Penganjur majlis kahwin Neelofa akan dipanggil polis

KUALA LUMPUR, 29 Mac - Penganjur majlis perkahwinan selebriti dan juga usahawan terkenal, Neelofa akan memberi keterangan hari ini berhubung isu pematuhan prosedur operasi standard (SOP).

Menurut Ketua Polis Daerah Dang Wangi, ACP Mohamad Zainal Abdullah, setakat ini pihaknya telah merakam percakapan pihak hotel dan beberapa saksi lain.

Tambahnya lagi, penganjur majlis perlu bertanggungjawab kerana mereka gagal memastikan SOP dipatuhi serta mereka yang dikenalpasti hadir dan melanggar SOP juga akan dikenakan tindakan.

Terdahulu, warganet mempersoalkan pematuhan SOP pada majlis perkahwinan selebriti itu.


PKPD dilaksanakan di Pusat Jagaan Rohaniah bermula tengah malam ini

KUALA LUMPUR, 28 Mac - Perintah Kawalan Pergerakan Diperketatkan (PKPD) akan dilaksanakan di Pusat Jagaan Rohaniah, Sekolah Integrasi Ikhwan, Kampung Gong Kulim, Pasir Puteh, Kelantan bermula tengah malam ini sehingga 11 April 2021.

Manakala PKPD di Penjara Tapah, Batang Padang, Perak dilanjutkan bermula 30 Mac sehingga 12 April 2021 kecuali Kuarters Kakitangan Penjara Tapah yang ditamatkan mulai esok.

Menteri Kanan Pertahanan, Datuk Seri Ismail Sabri Yaakob memaklumkan, PKPD dilaksanakan di Pusat Jagaan Rohaniah berikutan berlaku peningkatan kes secara mendadak dengan 25 kes positif COVID-19 direkodkan di lokaliti ini.

Bagi pelanjutan PKPD Penjara Tapah, Kementerian Kesihatan mengesahkan masih berlaku jangkitan yang melibatkan tahanan dengan 27 kes positif terakhir dilaporkan pada 25 Mac.

Bagaimanapun, peningkatan kes ini tidak melibatkan anggota serta ahli keluarga yang tinggal di kuarters kakitangan penjara tersebut.


COVID-19: 566,200 individu sudah divaksin

KUALA LUMPUR, 28 Mac-  Seramai 566,200 individu sudah menerima suntikan vaksin Program Imunisasi COVID-19 Kebangsaan (PICK) yang dilancarkan pada 24 Februari lalu, di seluruh negara.

Menerusi paparan infografik dikongsi Menteri Kesihatan, Datuk Seri Dr Adham Baba di laman Twitter rasmi beliau, seramai 448,187 individu menerima suntikan dos pertama manakala 118,013 telah menerima suntikan vaksin dos kedua.

Selangor mencatatkan jumlah tertinggi iaitu, 63,675 orang telah menerima dos pertama vaksin COVID-19.

Ia diikuti Perak (49,545); Sabah (42,018); Kuala Lumpur (39,633); Sarawak (36,972) dan Johor (34,000).Bagi dos kedua pula, Sarawak merekodkan jumlah tertinggi seramai 15,135, diikuti Pahang 12,283, Kelantan (11,411), Selangor (11,370), Kuala Lumpur (10,890), Perak (9,760) dan Johor 8,935.Bagi jumlah pendaftaran pula, sebanyak 7,161,178 orang sudah mendaftar dengan Selangor merekodkan jumlah pendaftaran tertinggi iaitu hampir dua juta atau 40.8 peratus. PICK menyasar untuk memberikan imunisasi secara percuma kepada penduduk negara ini termasuk warga asing.Sasaran fasa pertama memberikan suntikan vaksin kepada sekurang-kurangnya 500,000 petugas barisan hadapan.


COVID-19: Pengusaha bas terjejas disaran tampil

KUALA NERUS, 28 Mac- Pengusaha bas yang terkesan dengan pandemik COVID-19 disaran tampil berbincang dengan institusi kewangan atau syarikat kredit yang terlibat dalam Perjanjian Sewa Beli kenderaan tersebut. Setakat ini, hanya 25 peratus daripada lebih 1,000 syarikat pengusaha bas di seluruh negara memohon penstrukturan semula bayaran ansuran mereka.

Jelas Timbalan Menteri Perdagangan Dalam Negeri Dan Hal Ehwal Pengguna, Datuk Rosol Wahid, kerajaan telah melanjutkan tempoh moratorium atau penstrukturan semula bayaran sehingga Jun depan.Terdahulu, beliau merasmikan Mesyuarat Agung Persatuan Pengusaha Bas Anak Terengganu di Kuala Nerus, Terengganu.


Tahun Melawat Port Dickson 2022 sasar lima juta pelancong

SEREMBAN, 28 Mac - Kerajaan Negeri Sembilan optimis daerah pelancongan Port Dickson bakal menerima lebih lima juta pelancong bersempena Tahun Melawat Port Dickson, tahun hadapan.

Menteri Besar, Datuk Seri Aminuddin Harun berkata, 70 peratus daripada lapan juta pelancong ke negeri itu tertumpu di pantai peranginan tersebut dan yakin jumlah itu terus meningkat selepas kebenaran merentas daerah.

Beliau berkata, infrastruktur di daerah itu juga akan dipertingkat menerusi peruntukan yang diluluskan Kementerian Pelancongan Seni Dan Budaya.

Selain daerah Port Dickson, daerah lain seperti Kuala Pilah, Seremban, Jempol, Rembau, Jelebu juga akan dijadikan kawasan tarikan pelancong.

Beliau berkata demikian selepas menyempurnakan Majlis Perasmian Taman Tema Air Ehsan Waterpark di Port Dickson.

Taman tema air berkeluasan hampir dua hektar itu dibaik pulih selepas terbengkalai selama tujuh tahun dengan kos keseluruhan sebanyak RM6 juta.


Gabungan PN, penyertaan banyak parti wujudkan kerajaan stabil

KUANTAN, 28 Mac - Perikatan Nasional (PN) Pahang mengharapkan satu gabungan besar melibatkan penyertaan sebanyak mungkin parti akan menjadi kenyataan bagi membolehkannya mewujudkan kerajaan yang stabil.  Pengerusinya, Datuk Saifuddin Abdullah berkata, PN ketika ini terdiri daripada tiga parti iaitu Bersatu, PAS dan Gerakan yang menjadi tunjang kepada kerajaan hari ini.

Ini kerana katanya, ketika ini terdapat parti yang berada di dalam kerajaan namun mereka masih belum berada di bawah parti PN, justeru tindakan mewujudkan satu gabungan disifatkan sebagai satu langkah yang lebih bijak.

Malam tadi, PN Pahang telah bermesyuarat buat kali pertama dimana Datuk Saifuddin Abdullah dilantik sebagai pengerusi.  Manakala, tiga naib pengerusi PN Pahang yang dilantik adalah Pesuruhjaya PAS Pahang, Rosli Jabar, Pengerusi Gerakan Pahang, Ranndy Yap Kim Heng dan Timbalan Ketua Bersatu Pahang, Mohd Yazid Mohd Yunus.  Beliau berkata demikian kepada media selepas Program Erat Kasih Bersama Penduduk Balok Makmur, di Kuantan.  Pada majlis itu, beliau yang juga Ahli Parlimen Indera Mahkota telah menyampaikan sumbangan berjumlah RM100,000 bagi menaik-taraf Masjid Balok Makmur, 60 tablet kepada pelajar dan 64 bakul makanan kepada penduduk B40 di kawasan tersebut.  Sejurus itu, Datuk Saifuddin Abdullah turut berkesempatan turun padang meninjau keadaan kediaman penduduk di Kampung Balok dan Taman Balok Baru yang rosak akibat dilanda ribut beberapa hari lalu.  Pada lawatan itu beliau menyerahkan sumbangan wang tunai kepada penduduk terjejas.


Kes guru tadika hempas murid, disiasat mengikut Akta Kanak-kanak 2001

SEPANG, 27 Mac - Kementerian Pembangunan Wanita, Keluarga dan Masyarakat tidak akan berkompromi dengan mana-mana pihak yang terlibat dengan penderaan dan penganiayaan kanak-kanak.

Menterinya, Datuk Seri Rina Mohd Harun memandang serius penularan klip video seorang guru tadika melakukan kekerasan ke atas anak muridnya.

Video berdurasi 10 saat yang mencetuskan kemarahan orang ramai, memaparkan seorang guru wanita mengangkat dan menghempas seorang murid lelaki sambil disaksikan oleh murid-murid tadika yang lain.

Semalam, Ketua Polis Daerah Shah Alam ACP Baharudin Mat Taib berkata, polis telah menerima laporan yang dibuat oleh ibu mangsa, dan kes disiasat di bawah Seksyen 31 (1) Akta Kanak-kanak 2001.

Guru berkenaan, telah dipanggil untuk memberi keterangan kepada pihak polis.


Situasi semasa COVID-19: Kes sembuh 1,257 mengatasi jumlah kes baharu 1,199

PUTRAJAYA, 27 Mac - Situasi semasa COVID-19. Jumlah kes sembuh hari ini 1,257 mengatasi jumlah kes baharu 1,199.

Sekaligus, menjadikan jumlah kes aktif berkurangan kepada 14,209.

Dua kes kematian turut dilaporkan, menjadikan jumlahnya kini, 1,251.

Berikut data terkini COVID-19, diikuti kes positif harian mengikut negeri.


9 Kluster baharu dikenal pasti, 5 Kluster tempat kerja dan 4 Kluster Komuniti

PUTRAJAYA, 27 Mac - Sembilan kluster baharu dikenal pasti pada hari ini. Lima kluster berkaitan tempat kerja dan empat kluster komuniti.

Menurut Ketua Pengarah Kesihatan, Tan Sri Dr. Noor Hisham, Kesemua kluster dikesan di Sabah, Sarawak, Kuala Lumpur, Pahang, Kelantan dan Johor.

Dua kluster tempat kerja dikesan di Sabah iaitu Kluster Inanam Taipan dan Kluster Jalan Kastam baru.

Satu Kluster tempat kerja juga dikesan di Johor iaitu Kluster Jalan Kong Kong.

Di Kuala Lumpur, satu kluster tempat kerja direkodkan, melibatkan Tapak Bina Bulatan Pandan.

Manakala Pahang merekodkan satu kluster tempat kerja baharu, iaitu Kluster Jalan Putra Square.

Di Kelantan, satu kluster komuniti dikesan, dikenali sebagai kluster Gong Kulim.

Dan Sarawak pula merekodkan tiga kluster baharu melibatkan komuniti iaitu Kluster Jalan Gridbid, Kluster Jalan Tanjung Kidurong dan Kluster Kampung Baru Hilir.


MUAR, 27 Mac - Transformasi Sistem Pendidikan Negara ke arah Sistem Pendidikan Digital berlaku dengan ketara susulan situasi COVID-19 yang melanda negara.

Justeru Perdana Menteri mahu Kementerian Pendidikan mempercepatkan usaha pelaksanaan program pendigitalan pendidikan dalam memartabatkan sistem pendidikan negara.

Sekali gus, lebih ramai pelajar di negara ini mendapat akses pendidikan berkualiti dan bermutu tinggi.

Jelas Tan Sri Muhyiddin, satu pengajaran yang diperolehi daripada situasi pandemik COVID-19 ialah keupayaan negara memulakan satu sistem pendidikan yang boleh menampung keperluan pendidikan setiap waktu termasuk ketika menghadapi cabaran seperti ketika ini.

Transformasi pendidikan memerlukan perubahan penggunaan kelengkapan pendidikan seperti peranti, peralatan komputer dan pengisian pembelajaran.

Guru dan pelajar turut dilihat meningkatkan kemahiran dalam aspek penggunaan peralatan teknologi maklumat.  Beliau berucap semasa program Jom Ke Sekolah Parlimen Pagoh dan DUN Gambir, di Kompleks Sukan Pagoh, Muar, Johor.


Kebenaran rentas negeri dan ziarah Raya Aidilfitri, keputusan bergantung situasi semasa COVID-19

MUAR, 27 Mac - Keputusan untuk membenarkan aktiviti rentas negeri dan ziarah sempena Sambutan Hari Raya Aidilfitri akan diteliti terlebih dahulu.  Tan Sri Muhyiddin berkata, segala keputusan bergantung kepada situasi semasa kes harian COVID-19.

Beliau menyeru rakyat untuk terus mematuhi SOP yang ditetapkan Kementerian Kesihatan bagi mengekang penularan pandemik.

Kerajaan sebelum ini membenarkan pembukaan bazaar Ramadhan dan solat Terawih dengan pematuhan SOP.  Tan Sri Muhyiddin berucap ketika program Sarapan Pagi bersama Masyarakat Felcra Bukit Kepong di Parlimen Pagoh.


Perdana Menteri seru rakyat segera daftar program Imuniasasi COVID-19

PAGOH, 27 Mac - Perdana Menteri menyeru rakyat segera mendaftarkan diri dalam program Imuniasasi COVID-19 Kebangsaan.

Jelasnya, rakyat perlu mengambil peluang atas inisiatif yang disediakan secara percuma itu, bagi mendapatkan manfaat dan untuk kesejahteraan semua.

Rakyat tidak perlu takut menerima suntikan vaksin berkenaan, memandangkan beliau dan isteri, Puan Sri Norainee Abdul Rahman sudah melengkapkan kedua-dua dos suntikan, baru-baru ini.

Menurutnya, selepas menerima suntikan dos kedua, beliau dan isteri tidak mengalami sebarang gejala yang tidak sihat.

Tambah Tan Sri Muhyiddin, rakyat juga berperanan membantu kerajaan untuk memastikan lebih ramai menerima suntikan Vaksin COVID-19 nanti.

Beliau berucap semasa lawatan ke Parlimen Pagoh di Kompleks Sukan Pagoh, Muar, Johor.


Kebakaran: Wanita cedera di muka, suami, anak dan cucu selamat

SARIKEI, 26 Mac- Seorang wanita berusia 52 tahun melecur di bahagian muka selepas kediamannya terbakar.

Ketua Bomba dan Penyelamat Bintangor, Nicholas Belulin berkata, kediaman mangsa musnah 100 peratus dalam kebakaran yang berlaku di Batu Satu, Jalan Pakan semalam.Tambahnya, tiga lagi mangsa iaitu suami, anak dan cucu wanita terbabit dilaporkan selamat dalam kejadian itu.  Kejadian berkenaan turut melibatkan sebuah kenderaan yang terbakar 20 peratus.  Nicholas yang dihubungi pemberita turut memaklumkan punca kebakaran masih dalam siasatan.


'Belum pasti kadar yang perlu ditanggung jemaah haji'- TH

KUALA LUMPUR, 26 Mac- Pengarah Eksekutif Tabung Haji (TH), Datuk Seri Syed Saleh Syed Abd Rahman memaklumkan, kos mengerjakan haji tahun ini meningkat.

Menurutnya, kenaikan itu adalah kira-kira sembilan peratus, daripada RM22,900 kepada sekurang-kurangnya RM25,000 bagi seorang jemaah haji.

Bagaimanapun kadar bayaran yang perlu ditanggung jemaah haji negara masih belum ditetapkan.

Ketika ini, bayaran yang perlu ditanggung jemaah haji sebanyak RM9,980 dan tidak pernah berubah sejak 2009.

Beliau ditemui dalam sidang media Pra Operasi Musim Haji 1442 Hijriah di ibu negara.Walaupun masih tiada kepastian mengenai pelaksanaan haji tahun ini dari kerajaan Arab Saudi, TH juga telah melakukan persiapan awal dengan mengambil kira amalan norma baharu dalam urusan pengendalian operasi di tanah air.TH menasihati bakal haji yang telah menerima surat tawaran untuk segera mendaftar sebagai penerima vaksin melalui aplikasi MySejahtera kerana pengambilan vaksin COVID-19 juga menjadi syarat wajib untuk semua bakal haji pada musim ini.Semua bakal haji juga disaran membuat persiapan sewajarnya dari segi ilmu, kesihatan, rohani dan jasmani serta kewangan.


APMM minta bantuan Indonesia dan Vietnam cari 6 pemancing hilang

KEMAMAN, 26 Mac - Agensi Penguatkuasaan Maritim Malaysia akan meminta bantuan Indonesia dan Vietnam bagi menjejaki enam pemancing termasuk tekong yang dipercayai hilang di perairan Kuala Kemaman selepas terputus hubungan sejak semalam.

Komander Zon Maritim Kemaman, Komander Maritim Rashidilhadi Abd Rashid berkata pihaknya tidak menolak kemungkinan bot dihanyutkan ombak ke perairan dua negara itu.  Operasi pencarian semalam turut meliputi sepanjang perairan Kuala Kemaman hingga ke Pahang termasuk menggunakan pesawat udara.  Namun gagal menemui sebarang petunjuk.


Operasi bazar Ramadan patuh SOP

ISKANDAR PUTERI, 26 Mac - Operasi bazar Ramadan Majlis Bandaraya Iskandar Puteri (MBIP) bulan depan dilaksanakan mengikut prosedur operasi standard (SOP) ditetapkan Majlis Keselamatan Negara (MKN).

Pemantauan rapi akan dibuat di 11 lokasi dengan 726 petak bazaar ramadan yang akan dibuka.

Datuk Bandar MBIP, Datuk Mohd Haffiz Ahmad berkata, SOP ketat membabitkan kedudukan gerai, waktu operasi, dan jumlah pengunjung.

Beliau berkata demikian selepas Program My Rakyat di Edible Park, Medini di Iskandar Puteri.

Program anjuran Lembaga Pemasaran Pertanian Persekutuan (FAMA) Johor dengan kerjasama Medini Iskandar Malaysia (MIM) ini merupakan pasar tani berkonsepkan eko yang kedua selepas di Putrajaya.


77 buah sekolah menengah dan kolej vokasional di Melaka sedia dibuka 5 April

BUKIT BARU, 26 Mac - Jabatan Pendidikan Negeri (JPN) Melaka sudah bersedia bagi pembukaan semula kesemua 77 buah sekolah menengah dan kolej vokasional di negeri itu bermula 5 April depan.  Menurut Pengarahnya, Dr Mohd Azam Ahmad walaupun peperiksaan Sijil Pelajaran Malaysia (SPM) baru melabuhkan tirai semalam namun persiapan lengkap sudah dilaksana pihaknya.

Persiapan dilakukan bagi memastikan Prosedur Operasi Standard (SOP) dan garis panduan ditetapkan Kementerian Pendidikan (KPM) dipatuhi.  Antara yang dilaksana termasuklah memberi taklimat secara dalam talian kepada ibu bapa pelajar mengenai SOP dan garis panduan yang dilaksana pihak sekolah serta perkara yang perlu dipatuhi pelajar.

Beliau berkata demikian selepas Majlis Kesyukuran tamat peperiksaan Sijil Pelajaran Malaysia (SPM) di Sekolah Menengah Kebangsaan (SMK) Bukit Baru.


Penyertaan golongan bukan bumiputera dalam PDRM masih rendah

SHAH ALAM, 26 Mac - Penyertaan bukan bumiputera dalam pasukan badan beruniform Polis Diraja Malaysia (PDRM) masih rendah.

Menurut Pengarah Jabatan Pengurusan Bukit Aman, Datuk Ramli Din daripada 129,000 anggota dan pegawai, hanya 1.9 % terdiri daripada kaum Cina dan 3.7% kaum India.

PDRM juga memohon melonggarkan syarat daripada segi ketinggian untuk Orang Asli menyertai badan beruniform tersebut.

Beliau berkata demikian selepas hadir ke majlis Serah Terima Tugas Timbalan Ketua Polis Selangor.


Isu kartel dalam PDRM terkawal, tidak perlu campur tangan SPRM

KUALA LUMPUR, 26 Mac - Polis Diraja Malaysia (PDRM) tidak akan melaporkan isu kartel kepada Suruhanjaya Pencegahan Rasuah Malaysia (SPRM).

Tegas Ketua Polis Negara, Tan Sri Hamid Bador isu tersebut dalam keadaan terkawal dan tidak memerlukan campur tangan SPRM.

Tambahnya lagi, isu rasuah dan salah laku dalam kalangan pegawai polis akan ditangani segera.

Sebelum ini, Menteri Dalam Negeri, Datuk Seri Hamzah Zainuddin meminta PDRM melaporkan perkara tersebut kepada SPRM.


PKPD dilaksana di Kampung Lebak Moyoh dan Kampung Siasai Tamu berkuatkuasa tengah malam ini

KUALA LUMPUR, 25 Mac - Perintah Kawalan Pergerakan Diperketatkan (PKPD) dilaksana di Kampung Lebak Moyoh dan Kampung Siasai Tamu, Kota Belud, Sabah berkuatkuasa tengah malam ini hingga 8 April 2021.

Menteri Kanan Pertahanan, Datuk Seri Ismail Sabri Yaakob dalam satu kenyataan memaklumkan, Kementerian Kesihatan Malaysia (KKM) telah melaksanakan 89 ujian saringan di Kampung Lebak Moyoh dan daripada jumlah itu, sembilan kes positif COVID-19 direkodkan.

Manakala 77 saringan dibuat di Kampung Siasai Tamu dengan tujuh kes positif dilaporkan.

KKM mengesahkan berlaku peningkatan kes secara mendadak di kedua-dua lokaliti dengan kadar kebolehjangkitan dalam komuniti adalah tinggi.

Sementara itu, PKPD di Kampung Sinsingon dan Kampung Lotong, Nabawan ditamatkan esok seperti dijadualkan.

KKM mengesahkan kes positif di lokaliti berkenaan menunjukkan trend penurunan, kluster adalah terkawal serta semua kes positif telah menerima rawatan.


'Bongkah konkrit terjatuh dari sebuah lori'- SUKE

KUALA LUMPUR, 25 Mac- Satu bongkah konkrit dilaporkan terjatuh dari sebuah lori dalam kejadian di lorong tengah Jalan Lingkaran Tengah 2 (MRR2) selepas Hillview menghala ke Ampang, Kuala Lumpur, pagi tadi.

LebuhRaya Bertingkat Sungai Besi-Ulu Klang (SUKE) dalam kenyataan ringkas rasminya menafikan insiden berpunca daripada pihaknya, dan tiada kaitan dengan pembinaan Lebuhraya SUKE. Bongkah berkenaan didapati jatuh dari sebuah lori yang lalu di kawasan tersebut, kira-kira pukul 7:45 pagi.  Kerja pengalihan dan pembersihan telah selesai kurang daripada 30 minit dan keadaan traffik kembali lancar.


Terkini: Pahang dilanda banjir kilat

KUANTAN, 25 Mac- Beberapa kawasan di Kuantan, Pahang dilanda banjir kilat, mengakibatkan 90 penduduk ditempatkan di tiga Pusat Pemindahan Sementara (PPS).

Laporan Jawatankuasa Pengurusan Bencana Daerah Kuantan, memaklumkan, pemindahan penduduk terjejas banjir dijalankan sejak malam tadi. Seramai 59 penduduk daripada 21 keluarga dari Kampung Pandan 2 ditempatkan di PPS Dewan Serbaguna Pandan 1.  Manakala 26 penduduk daripada sembilan keluarga dari Kampung Sungai Pinang pula ditempatkan di PPS Kampung Tiram dan satu keluarga terdiri dari lima individu dari Kampung Jalan Air Hitam, ditempatkan di PPS Dewan Mat Kilau.  Sementara itu, Jabatan Meteorologi Malaysia mengeluarkan amaran cuaca buruk dengan hujan lebat, yang dijangka berterusan di beberapa kawasan di Pahang sehingga esok, dengan kawasan yang dijangka terlibat, masing-masing Kuantan, Pekan dan Rompin.


Tema Hari Polis ke-214: 'Polis dan Masyarakat Berpisah Tiada'

KUALA LUMPUR, 25 Mac- Sambutan Peringatan Hari Polis Ke-214 berlangsung sederhana namun penuh istiadat Pusat Latihan Polis (PULAPOL) Kuala Lumpur.  Tema ‘Polis dan Masyarakat Berpisah Tiada’ sekali lagi diangkat, yang membawa makna cukup signifikan dalam hubungan polis dan masyarakat.

Perasmiannya disempurnakan Perdana Menteri, Tan Sri Muhyiddin Yassin.

Sebaik tiba di Padang Kawad PULAPOL Kuala Lumpur, pukul 8:30 pagi, Tan Sri Muhyiddin menerima Hormat Perdana daripada Kawalan Kehormatan Utama.  Perdana Menteri diiringi Ketua Polis Negara, Tan Sri Abdul Hamid Bador, kemudian memeriksa perbarisan menggunakan kenderaan istiadat, diikuti lintas hormat kawalan kehormatan dan panji-panji utama.  Sambutan Hari Polis kali ini turut dihadiri Menteri Dalam Negeri dan dua Timbalannya, Ketua Setiausaha Negara, Panglima Angkatan Tentera serta barisan kepimpinan tertinggi Polis Diraja Malaysia (PDRM).